text:
Учалыла Рөстәм Хәмитов мөмкинлектәре сикләнгән балаларҙың ата-әсәләре менән осраштыФото: Александр Данилов
Учалыла Рөстәм Хәмитов мөмкинлектәре сикләнгән балаларҙың ата-әсәләре менән осрашты
Учалыла Рөстәм Хәмитов мөмкинлектәре сикләнгән балаларҙың ата-әсәләре менән осраштыФото: Александр Данилов
Учалы районына эш сәфәре барышында Башҡортостан Президенты Рөстәм Хәмитов Һаулыҡ мөмкинлектәре сикләнгән балалар һәм үҫмерҙәр өсөн реабилитация үҙәге филиалында булды.
Реабилитация үҙәгенең Учалылағы филиалында 36 кеше, шул иҫәптән дүрт педагог, табип-педиатр, табип-психиатр эшләй. 2011 йылда стационар бүлек, йәғни 15 урынға иҫәпләнгән дүрт палата асылған. Реабилитация курсы 21 көн дауам итә. Көндөҙгө бүлектә лә 15 бала өсөн шундай уҡ реабилитация курсы ҡаралған. Ағымдағы йыл башынан алып реабилитация курсын 300-ҙән ашыу кеше үткән. Пациенттар араһында яңы тыуған сабыйҙар, балалар, 18 йәшкә тиклемге үҫмерҙәр бар.
Рөстәм Хәмитов мөмкинлектәре сикләнгән балаларҙың ата-әсәләре менән аралашты.
— Йәмғиәт, ниһайәт, ҡаты сирләгән балалар проблемаларына йөҙө менән борола башланы. Инфраструктура үҫешә, социаль объекттар, белем биреү учреждениелары төҙөлә. Учалылағы үҙәк Башҡортостанда иң яҡшы үҙәктәрҙең береһе булып тора, әммә ундайҙар әҙ. Реабилитация үҙәктәрен төҙөү зарур, башҡаса мәсьәләне хәл итеп булмай. Бындай балаларҙың проблемаларын «күңелгә яҡын алырға» кәрәк, — тине республика башлығы.
Президент иҫәпләүенсә, инвалид балалар менән эшләргә тейеш системаны билдәләү зарур.
— Мин инклюзив белем биреү яҡлы. Бындай балаларҙы йәмғиәттән айырырға кәрәкмәй, тип иҫәпләйем, — тине республика башлығы. Ситтән тороп белем биреүгә лә иғтибар бүлергә кәрәк. Алдағы йылда республикала электрон университет булдырыласаҡ.
Ата-әсәләр фекеренсә, балалар реабилитация үҙәктәрендә 18 йәшкә тиклем түгел, ә 21-гә тиклем булырға тейеш.
Был фекерҙе Башҡортостандың хеҙмәт һәм халыҡты социаль яҡлау министры Ленара Иванова ла хуплай.
— Башҡортостанда йәш инвалидтар өсөн реабилитация үҙәктәре юҡ. 18 йәштән һуң бала үҙ ҡарамағында ҡала. Ғәмәлдәге ҡануниәттә һәм «Социаль хеҙмәтләндереү тураһында»ғы закондың яңы редакцияһында бушлай медицина ярҙамы балаларға ғына күрһәтелә, — тине Ленара Иванова.
Рөстәм Хәмитов Башҡортостан парламенты депутаттарына мөрәжәғәт итеп, тейешле төҙәтмәләр индерергә тәҡдим итте.
Шулай уҡ Ленара Иванова фекеренсә, үҙәктәге нвалидтар һөнәри оҫталыҡ туплап, артабан үҙ көнөн үҙҙәре күрә алһын өсөн, һөнәри йүнәлеш биреү эшмәкәрлеген алып барырға кәрәк.
Бынан тыш, осрашыуҙа дарыуҙар һәм кадрҙар менән тәьмин итеү мәсьәләһе тикшерелде.
Сер түгел, бындай учреждениеларҙа хеҙмәткәрҙәр йыш алмашынып тора. Был ауыр эш шарттары һәм түбән хеҙмәт хаҡы менән аңлатыла.
Рөстәм Хәмитов инвалидтарҙы реабилитациялау программаһын әҙерләргә тәҡдим итте. Шул иҫәптән бындай үҙәктәрҙә эшләгән йәш белгестәр өсөн өҫтәмә түләүҙәр биреү, торлаҡ менән тәьмин итеү мөмкинлектәре һәм башҡа төрлө социаль гарантиялар ҡаралырға тейеш, тип иҫәпләй Башҡортостан Президенты.


c: text/html

text:
Баш ҡалала Башҡортостандың транспорт ойошмалары вәкилдәре кәңәшмә үткәрҙе
Башҡортостан Республикаһының Транспорт һәм юл хужалығы буйынса дәүләт комитетында бөгөн төбәктең транспорт ойошмалары вәкилдәренең кәңәшмәһе үтте. Унда «Өфө» халыҡ-ара аэропорты, Башҡортостан йылға пароходсылығы, «Башавтотранс» предприятиеһы етәкселәре ҡатнашты.
Сарала ҡатнашыусылар алдында РФ Милли тимер юлсылар союзы президенты Юрий Бусыгин сығыш яһаны. Тимер юл хеҙмәткәрҙәренең мәнфәғәттәре дәүләт власы органдарында тулыраҡ тәҡдим ителһен өсөн уларҙың тырышлыҡтарын берләштереү мәсьәләһе тикшерелде. Айырыуса иғтибар Башҡортостандың транспорт селтәрен үҫтереүгә йүнәлтелде.
Сарала ҡатнашыусылар резолюцияла республиканың төньяҡ, төньяҡ-көнсығыш һәм көньяҡ-көнсығыш райондарының, шулай уҡ Өфөнөң юл инфраструктураһын үҫтерергә ниәтләүҙәрен белдерҙе, тип хәбәр иттеләр Куйбышев тимер юлы Башҡортостан бүлексәһенең матбуғат хеҙмәтенән.

robotstxt: allowed

filter: keep


text:
якшәмбе, 22 гыйнвар 2017, Казан вакыты 00:45
2-се март Рәсәй халҡы дәүләт башлығын һайлаясаҡ. Башҡортостандың үҙәк һайлау комиссияһында ла, яңы йыл каникулдарына ҡарамаҫтан, ҡыҙыу эш ваҡыты. Мәғлүм булыуынса 2-се март республика халҡы Рәсәй Президенты менән бер рәттән, Дәүләт Йыйылышы-Ҡоролтайға һәм ҡала округтары Советтарына депутаттар ҙа һайлаясаҡ. Әле комиссия документтарҙы тикшереү һәм кандидаттарҙы теркәү өҫтөндә эш алып барыла. Быға тиклем Башҡортостандың Дәүләт Йыйылышы-Ҡоролтайы бер мандатлы округтарҙа еңеүсе кандидаттар менән билдәләнһә, быйыл ул тәүге тапҡыр яңы принцип буйынса формалаша. 120 депутаттың 60-шы элеккесә бер мандатлы округтар буйынса һайланасаҡ. Ҡалған 60 урынды күпселек тауыш яулаусы партиялар бүлешәсәк. Был 60 мандат өсөн республикала Берҙәм Рәсәй, коммунистар, либерал демократтар һәм Ғәҙел Рәсәй партияларының төбәк бүлексәләре көрәш алып барасаҡ. Партия исемлектәрендә 525 кеше. Уларҙың барыһы ла республиканың Үҙәк һайлау комиссияһында теркәү үткән дә инде.


text:
«Ҡала. Архитектура һәм төҙөлөш-2012» күргәҙмәһендә 150 предприятие ҡатнашасаҡ
«Өфө-Арена» боҙ һарайында 5 июндән 8-енә тиклем «Ҡала. Архитектура һәм төҙөлөш-2012» ХIX халыҡ-ара махсуслаштырылған күргәҙмәһе үткәрелә.
Өфө хакимиәтенең мәғлүмәт-аналитика бүлегенән хәбәр итеүҙәренсә, йыл һайын үткән экспофорумда Башҡортостандан, Рәсәйҙән, алыҫ һәм яҡын сит илдәрҙән 150-нән ашыу предприятие һәм ойошма ҡатнашасаҡ. Уларҙы яртыһы – үҙ тауарын етештереүсе компаниялар.
Күргәҙмәнең төп йүнәлештәре араһында аҙ ҡатлы төҙөлөш, коммуналь хужалыҡ һәм техника, йылытыу һәм һыу менән тәьмин итеү системалары, экология һәм энергия һаҡлау, архитектура эшләнмәләре һәм дизайн, төҙөлөш һәм юл хужалығы техникаһы һәм ҡорамалдары, шулай уҡ ландшафт дизайны һәм флористика күрһәтелгән.
Сара Башҡортостандың Төҙөлөш һәм архитектура буйынса дәүләт комитеты, Өфө хакимиәте, Башҡортостан төҙөүселәренең республика фәнни-техник йәмғиәте һәм «БашЭКСПО» күргәҙмә үҙәге менән ойошторола.


text:
Мәктәптәрҙә бала һаулығын тикшереүсе медицина пункттарын арттырыу мотлаҡ.
Был мәсьәләне Республика Хөкүмәте етди күҙәтеүгә алды. Республика мәктәптәренең дүрттән бер өлөшөндә генә медицина кабинеттары эшләй. Ауылдарҙа иһә был күрһәткес тағы ла кәмерәк. Сөнки, ҡағиҙә буйынса, балалар һаны 1200-ҙән ашҡан мәктәптәрҙә генә педиатр эшләй. Ә 600-ҙән ашыу уҡыусыға 1 шәфҡәт туташы тура килергә тейеш. Икенсенән, мәктәптә эшләгән медицина хеҙмәткәренең эш хаҡы түбән, улар ташламалар менән дә ҡулланмай. Һөҙөмтәлә, мәктәпкә медик тәғәйенләү тағы ла ҡатмарлаша.
Был мәсьәләне хәл итеү һаулыҡ һаҡлау министрлығына йөкмәтелгән. Ә уҡыусылар һаулығы йылдан-йыл насарая бара. Статистика буйынса, һуңғы өс йыл эсендә генә уҡыусылар араһында нерв системаһы ҡаҡшаған осраҡтар 20 процентҡа, тын юлы ауырыуҙары 10, ә ашҡаҙан-эсәк ауырыуҙары 3 процентҡа артҡан.


text:
Профсоюздарҙың бюджет өлкәһен реформалаштырыу буйынса тәҡдимдәре хупланды
Республика етәкселеге БР Профсоюздар федерацияһының бюджет өлкәһен реформалаштырыу буйынса тәҡдимдәрен хупланы.
БР Профсоюздар федерацияһының матбуғат үҙәгенән хәбәр итеүҙәренсә, күптән түгел профсоюздар БР Дәүләт учреждениеларының хоҡуҡи хәлен камиллаштырыу буйынса саралар планы проектына тәҡдимдәр индергәйне.
Республика Хөкүмәте хуплаған был тәҡдимдәр профсоюздарҙың бюджет учреждениелары тибын үҙгәртеү, ҡайтанан ойоштороуҙы һәм бөтөрөүҙе үткәреү тәртибенә, дәүләт һәм муниципаль ойошмалар эшмәкәрлегенең төп күрһәткестәре мониторингын билдәләүсе норматив документтар әҙерләүҙә ҡатнашыуына ҡағыла.
Алда торған реформа бюджет учреждениелары хеҙмәткәрҙәренең генә түгел, республика халҡының күбеһенең мәнфәғәттәренә ҡағыла, сөнки мәғариф, һаулыҡ һаҡлау һәм мәҙәниәт өлкәләрендә хеҙмәтләндереүҙәр сифатын яҡшыртыу һәм арзанайтыу мәсьәләләрен күтәрә.


text:
Күмертау 2017-2018 йылдарҙа вертолет етештереүгә заявкалар ҡабул итәФото: Мирон Доровских | Видео: Мирон Доровских
Күмертау 2017-2018 йылдарҙа вертолет етештереүгә заявкалар ҡабул итә
Күмертау 2017-2018 йылдарҙа вертолет етештереүгә заявкалар ҡабул итәФото: Мирон Доровских
ӨФӨ, 2016 йыл, 27 июнь. /«Башинформ» мәғлүмәт агентлығы, Артем Вәлиев/.
Күмертауҙа Ка-226 һәм Ка-32 вертолеттарын етештереү өсөн заявкалар йыялар, әле ағымдағы һәм киләһе йылға заказдар пакеты булдырыла. Күмертау башлығы Борис Беляев «Башинформ» мәғлүмәт агентлығына биргән интервьюһында ошо хаҡта белдерҙе.
«2017-2018 йылдар әҙер продукция етештереүҙе арттырыу йәһәтенән авиация заводын үҫтереүҙә һынылышлы буласаҡ, — тине Борис Беляев. — Бында һүҙ Күмертауҙа вертолеттар йыйыу тураһында бара. Эшҡыуарҙар һәм ҡаланы барлыҡҡа килтереүсе предприятиеларҙың экспортҡа эшләүе, продукцияның илдә генә түгел, бөтә донъяла һорау менән файҙаланыуы беҙҙең өсөн бик мөһим».
Күмертау мэры әйтеүенсә, ҡалала сит илдән, атап әйткәндә, Ҡытайҙан партнерҙар эҙләү менән әүҙем шөғөлләнәләр. Хатта интернеттағы инвестиция паспорты ҡытай теленә тәржемә ителгән, муниципаль чиновниктар иһә үҙҙәренә ҡытайса визит карточкалары әҙерләгән. Ике-өс йылдан ошо эштән файҙалы һөҙөмтә көтәләр.
Борис Беляев менән интервью «Детально» рубрикаһында баҫылған.


text:
Өфөлә иң матур әсәйҙәр конкурсы үтә
Баш ҡалала Өфө әсәйҙәре араһында матурлыҡ конкурсы старт алды. Конкурсты ойоштороусылар— Mnogomamok.ru сайты хакимиәте хәбәр итеүенсә , унда балалары булған, Mnogomamok.ru сайтында теркәлгән 18-50 йәштәрҙәге ҡатын-ҡыҙҙар ҡатнаша ала.
Конкурстың төп маҡсаты – ғаилә ҡиммәттәренә һәм хәҙерге заман ҡатын-ҡыҙҙарының тормошонда әсә роленә иғтибар йәлеп итеү.
Иң матур әсәйҙәргә ике этаптан үтергә тура киләсәк – 7 сентябрҙән 7 октябргә тиклем виртуаль этап һәм 11 октябрҙә үтәсәк финал.
Теләге булғандарҙың барыһы ла конкурста ҡатнашыуға саҡырыла. Кәрәкле мәғлүмәтте конкурстың рәсми сайтынан алырға мөмкин — www.konkurs.mnogomamok.ru.


text:
Өфө Республика көнөнә әҙерләнә
Өфө Республика көнөн байрам итергә әҙерләнә. Шаршамбы көндө Өфө хакимиәтендә үткән матбуғат конференцияһында ҡала башлығы Павел Качкаевты хәбәр итеүенсә, байрам саралары 11 октябрҙә сәғәт 11-ҙә Дуҫлыҡ монументына сәскәләр һалыуҙан башланасаҡ. Республика етәкселеге ҡатнашлығында Башҡорт дәүләт опера һәм балет театрында үтәсәк тантаналы сара ла был юлы 11-енә күсерелгән. Ошондай уҡ йыйылыштар Өфөнөң бөтә ете районында ла үтәсәк.
Сәғәт 12-лә В.И.Ленин исемендәге майҙанда йәштәр байрамы башланасаҡ, ә 16 сәғәттә уны «Йөрәгем һинең менән, тыуған Башҡортостан» байрам программаһы алмаштыра.
Ошо уҡ көндө байрам саралары йәнә ҡала мәҙәниәт һәм ял парктарында, «Моторҙар эшләүсе», «Дуҫлыҡ», «Орджоникидзе» мәҙәниәт һарайҙары алдындағы майҙандарҙа, Башҡорт дәүләт филармонияһында, Өфө татар дәүләт «Нур» театрында үтәсәк. Республика көнөнә ҡарата Өфөлә шахмат буйынса ҡала йәштәр кубогы, трамплиндан һикереү буйынса ҡала беренселеге, тау туризмы буйынса ҡала кубогы һәм башҡа төрлө спорт сараларын үткәреү ҙә ҡаралған.
Байрам 11 октябрҙә 22 сәғәттә Ленин исемендәге майҙанда фейерверк менән тамамланасаҡ.


text:
Ноябрҙә пенсияларҙы ваҡытынан алда бирәсәктәр
Ноябрҙә алдағы байрам – Халыҡтар берҙәмлеге көнө менән бәйле, Башҡортостандың почта элемтә ойошмалары пенсияны һәм башҡа социаль түләүҙәрҙе ваҡытынан алда таратасаҡ, тип хәбәр иттеләр республиканың Пенсия фондынан.
Графикка ярашлы пенсияны 3-өндә алыусыларға – 1 ноябрҙә, ә 4-ендә алыусыларға 2 ноябрҙә илтәсәктәр.
5 ноябрҙән түләүҙәр билдәләнгән графикка ярашлы башҡарыласаҡ. Кредит ойошмаларына түләүҙәр 12 (Һаҡлыҡ банкы, УРАЛСИБ) һәм 13 (ҡалған банктар) ноябрҙә күсереләсәк.


text:
Гринпис
Гринпи́с (ингл. Greenpeace — «йәшел тыныслыҡ») — 1971 йылдың 15 сентябрендә Ванкувер ҡалаһында Девид Мактаггарт төҙөгән тәбиғәтте һаҡлау буйынса халыҡ-ара йәмәғәт ойошмаһы.
Төп маҡсаты — экологик мәсьәләләргә киң йәмәғәттең һәм властарҙың иғтибарын йәлеп итеп уларҙы хәл итеү.
Гринпис үҙе яҡлылар иғәнәһенә йәшәй һәм ҡәтғи рәүештә дәүләт структураларының, сәйәси фирҡәләрҙең, бизнестың финанс ярҙамын алмай.
Гринпис, киң мәғлүмәт саралары иғтибарын, үҙенең шаулы акциялары менән йәлеп итеүе билдәле. Раҫлау — Гринпистың төп ҡағиҙәһе. Ойошма экологик енәйәт урынында булырға тырыша һәм бойондороҡһоҙ һәм дөрөҫ мәғлүмәт бирә.
Һылтамалар[үҙгәртергә | вики-тексты үҙгәртергә]
- Гринпистың рәсми сайты (инг.)


text:
Илфат Ғәлләмов Башҡортостандың Архив эштәре буйынса идаралығы начальнигы итеп тәғәйенләнде
Башҡортостан Президенты Рөстәм Хәмитов үҙ бойороғо менән быйыл ноябрҙән республиканың Архив эштәре буйынса идаралығы етәксеһе вазифаһын башҡарған Илфат Ғәлләмовты ведомство начальнигы итеп тәғәйенләне,
Илфат Вәис улы Ғәлләмов 1955 йылда Балаҡатай районының Иҫке Масҡары ауылында тыуған. Башҡорт дәүләт педагогия институтын тамамлаған.
Хеҙмәт юлын 1972 йылда Балаҡатай районының Белянка совхозында эшсе булып башлай.
Төрлө йылдарҙа Башҡорт дәүләт пединституты студенттарының профком рәйесе, БАССР Министрҙар Советы ҡарамағындағы Архив идаралығы начальнигы урынбаҫары вазифаһын башҡарыусы, һуңынан начальник урынбаҫары, Башҡортостан Республикаһы Министрҙар Советының Архив эштәре буйынса комитеты рәйесе урынбаҫары, БР Архив эштәре буйынса дәүләт комитеты рәйесенең беренсе урынбаҫары, Башҡортостан Республикаһы Архив эштәре буйынса идаралығы начальнигы урынбаҫары булып эшләй.


text:
Республикала туғыҙынсы индустриаль парк барлыҡҡа килде Фото: Корпорацияның матбуғат үҙәге
Республикала туғыҙынсы индустриаль парк барлыҡҡа килде
Республикала туғыҙынсы индустриаль парк барлыҡҡа килде Фото: Корпорацияның матбуғат үҙәге
ӨФӨ, 2015 йыл, 23 ноябрь. /«Башинформ» мәғлүмәт агентлығы, Ксения Калинина/.
Башҡортостанда туғыҙынсы индустриаль парк барлыҡҡа килде. «Велес» рәсми рәүештә ошо статусҡа эйә булды. Был турала төбәк Хөкүмәтенең бойороғо бар.
Майҙаны 8,3 гектар булған индустриаль парк Стәрлетамаҡтың көньяҡ өлөшөндә урынлашҡан. Бында машина эшләү предприятиелары тупланған. «Велес» металл эшкәртеү һәм ярҙамсы производстволар өлкәһендә производствоны урынлаштырыу буйынса махсуслаша, тип хәбәр иттеләр «Башҡортостандың үҫеш корпорацияһы» асыҡ акционерҙар йәмғиәтенең матбуғат үҙәгендә.
Индустриаль парктың төп резиденты — «Стәрлетамаҡ механика заводы» яуаплылығы сикләнгән йәмғиәте, идара итеүсе компанияһы һәм проекттың инициаторы — «Магеллан» ябыҡ акционерҙар йәмғиәте.
Индустриаль парк биләмәһенең инженер-транспорт инфраструктураһын булдырыу буйынса бөтә сараларҙы һәм инвестиция сығымдарын проекттың инициаторы тормошҡа ашыра. Корпорация резиденттарҙы йәлеп итеү маҡсатында ошо майҙансыҡты республика биләмәһендә Файҙаланылмаған сәнәғәт майҙандары реестрына индергән.
Төбәктә туғыҙ майҙансыҡ индустриаль парк статусына эйә. 2020 йылға улар 25-тән кәм булмаҫҡа тейеш.


text:
Фото:
Өфөлә Арыҫлан Мөбәрәковтың исеме мәңгеләштерелде
Фото:
Өфөлә тантаналы рәүештә актёр, режиссёр, драматург, СССР-ҙың халыҡ артисы Арыҫлан Мөбәрәковҡа таҡтаташ астылар. Ул ҡасандыр артист йәшәгән Ленин урамындағы 2-се йортта ҡуйылды.
Таҡтаташ асыу тантанаһында власть вәкилдәре, артистың дуҫтары, яҡындары һәм коллегалары ҡатнашты.
— Арыҫлан Мөбәрәковтың исеме башҡорт театр мәҙәниәте үҫешенең әхлаҡи нигеҙе булып тора, — тине БР мәҙәниәт министры Асҡар Абдразаҡов. — Бөгөн таҡтаташ асып, беҙ бөтә ғүмерен Башҡортостан Республикаһында театр сәнғәтен үҫтереүгә арнаған мәшһүр кешегә хөрмәт күрһәтәбеҙ. Үҙ таланты менән ул Башҡортостан рухи яҡтан, үҙенең күренекле артистары менән көслө булыуын күрһәтте.
Арыҫлан Мөбәрәков 1908 йылдың 15 декабрендә Белорет районының Асы ауылында тыуған. 1934 йылдан ғүмеренең аҙағына тиклем ул Башҡорт академия драма театрында актер, режиссер, художество етәксеһе һәм директор булып эшләй. Оҫта 20-нән артыҡ спектакль ҡуя, улар араһында Н. Островскийҙың «Ҡорос нисек сыныҡты», Р. Бикбайҙың «Ҡарлуғас», М. Фәйзиҙең «Аҫылйәр», Г. Әхмәтшиндың «Тальян гармун», Н. Нәжмиҙең «Яҙғы йыр», М. Кәримдең «Яңғыҙ ҡайын» һәм башҡалар.
— Арыҫлан Ҡотлоәхмәт улы бөйөк актер, режиссер һәм драматург ҡына түгел, ул Башҡортостандың символы, — тип билдәләне Өфөнөң Киров районы хакимиәте башлығы Салауат Сәғитов.
Арыҫлан Мөбәрәковтың иң билдәле актерлыҡ эштәре драма һәм кинофильмдарҙа, шул иҫәптән Степан Злобин сценарийы буйынса режиссер Яков Протазановтың «Салауат Юлаев» фильмындағы Салауат Юлаев роле менән бәйләнгән.
Арыҫлан Мөбәрәковтың ҡыҙы – Гөлли Мөбәрәкова рәхмәт һүҙҙәре менән сығыш яһаны.
— Атайыбыҙ, олатайыбыҙ, ҡарт олатайыбыҙға ҡарата ошондай иғтибарығыҙ өсөн рәхмәт, — тине ул. — Ул әле лә хәтерҙә. Арыҫлан Мөбәрәковтың рухы беҙҙең арала мөғжизә булып йәшәүен дауам итә.


text:
«Полиэф» акционерҙар йәмғиәте базаһында технопарк төҙөләсәк
Башҡортостан Республикаһы Сәнәғәт һәм инновация сәйәсәте министрлығында «ПЭТФ-Башҡортостан» технопаркын төҙөү буйынса эшсе төркөмдөң ултырышы үткәрелде.
Ултырышта «Полиэф» асыҡ акционерҙар йәмғиәте базаһында технопарк төҙөү буйынса бәләкәй һәм урта эшҡыуарлыҡ субъекттарының эшмәкәрлеген ойоштороу йүнәлештәре һәм алымдары, шулай уҡ дәүләт ярҙамы саралары тикшерелде.
БР Сәнәғәт һәм инновация сәйәсәте министрлығынан хәбәр итеүҙәренсә, «ПЭТФ-Башҡортостан» технопаркында химия продукцияһының төрлө төрҙәрен (ПЭТФ-пленкалар, блистер пленкалар, ПЭТ-флакондар, преформ, төрөү пленкаһы һәм башҡалар) етештереү планлаштырыла.
Технопарк төҙөү концепцияһы һәм кәрәкле иҡтисади иҫәп-хисаптар йыл аҙағына тиклем әҙерләп бөтөрөләсәк.


text:
Рөстәм Хәмитов: «Күп нәмә муниципалитеттар эшен ойоштороуға бәйле»Фото: БР Президентының матбуғат хеҙмәте
Рөстәм Хәмитов: «Күп нәмә муниципалитеттар эшен ойоштороуға бәйле»
Рөстәм Хәмитов: «Күп нәмә муниципалитеттар эшен ойоштороуға бәйле»Фото: БР Президентының матбуғат хеҙмәте
ӨФӨ, 2014 йыл, 9 декабрь. /«Башинформ» мәғлүмәт агентлығы, Илья Спиридонов/.
9 декабрҙә Башҡортостан Президенты Рөстәм Хәмитов республиканың муниципаль район һәм ҡала округтары Советтары рәйестәре менән осрашты. Төбәк башлығы муниципалитеттарҙың социаль-иҡтисади үҫеш перспективаларын һәм бөгөнгө көндә улар алдында торған өҫтөнлөклө бурыстарҙы билдәләне.
2014 йылда үткән һайлау кампанияһы халыҡтың власть органдарына ышаныс белдереүен күрһәтте, тип билдәләне Рөстәм Хәмитов. Әммә муниципалитеттарға күп йүнәлештәр буйынса эшмәкәрлектәрен әүҙемләштерергә кәрәк. Инвестициялар йәлеп итеү, муниципаль милек менән сифатлы идара итеү, торлаҡ төҙөлөшөн, агросәнәғәт комплексын, һаулыҡ һаҡлауҙы үҫтереү, бәләкәй һәм урта эшҡыуарлыҡҡа ярҙам итеү өлкәһендә хәл ителмәгән мәсьәләләр байтаҡ.
Төбәк етәксеһе 2015 йылда Башҡортостанда ауыл биләмәһе депутаттарын һәм 2016 йылда Рәсәй Дәүләт Думаһына депутаттар һайлау темаһын да күтәрҙе.
Башҡортостан Президенты Рөстәм Хәмитов Әмзә урман комбинатында эш хаҡы буйынса бурыстар түләнмәһә, предприятие етәкселәре квалификацияһын юғалтасаҡ тип белдерҙе.
Осрашыуҙа Башҡортосан Республикаһы Дәүләт – Йыйылышы Ҡоролтай рәйесе Константин Толкачев, БР Хөкүмәте Премьер-министрының беренсе урынбаҫары Рөстәм Мәрҙәнов ҡатнашты.
Сығыштың тулы стенограммаһы БР Президентының рәсми сайтында бирелгән.


text:
«Башҡортостандың иң яҡшы тауарҙары» конкурсы старт алды
Республикала “Рәсәйҙең 100 иң яҡшы тауары” Бөтә Рәсәй конкурсының төбәк этабы старт алды.
Был конкурс БР Хөкүмәте бойороғона һәм 2009-2011 йылдарға “Башҡортостан Республикаһында тауарҙар һәм хеҙмәтләндереүҙәр сифаты һәм хәүефһеҙлеге” программаһына ярашлы йыл һайын үткәрелә.
Комиссия тауарҙарҙы һәм хеҙмәтләндереүҙәрҙе «производство-техник тәғәйенләнештәге продукция», «халыҡ өсөн сәнәғәт тауарҙары», «аҙыҡ-түлек тауарҙары» «хеҙмәтләндереүҙәр» номинацияларында ҡараясаҡ.
Был конкурс сиктәрендә шулай уҡ «Иң яҡшы сифат менеджменты системаһы» һәм «Сифат буйынса иң яҡшы менеджер» конкурстары үткәрелә.
Республика конкурс комиссияһы ҡарауына заявкалар һәм документтар комплекттарын БР Стандартлаштырыу, метрология һәм сертификация үҙәге 2010 йылдың 1 мартына тиклем ҡабул итә.


text:
Халыҡ мәшғүллеге хеҙмәтендә 7,2 мең өфөлө иҫәптә тора
Халыҡ мәшғүллеге хеҙмәтендә бөгөнгө көндә 7,2 меңгә яҡын өфөлө иҫәптә тора, уларҙың 6,6 меңе – эшһеҙ. 5,6 меңдән ашыу эшһеҙ пособие ала, тип хәбәр иттеләр Өфөнөң Халыҡ мәшғүллеге үҙәгенән.
Бөгөнгө көндә баш ҡаланың вакансиялар банкында 24,5 мең эш урыны иҫәпләнә.
Рәсми эшһеҙлек кимәле 1,18 процент тәшкил итә. Көсөргәнешлек коэффициенты, йәғни эшһеҙҙәр менән вакансиялар нисбәте 0,29-ға тиң.
Йыл башынан алып хеҙмәт биржаһы ярҙамында йәмғеһе 7,6 мең кеше эшкә урынлашҡан. Йәнә 1,1 мең өфөлө бушлай уҡытыуға ебәрелгән.
Был ваҡыт эсендә 7 меңгә яҡын эшһеҙ иҫәптән төшкән, 61 мең кеше эшһеҙ тип танылған, 10,4 мең өфөлө эш эҙләүселәр сифатында иҫәпкә ҡуйылған, тип хәбәр иттеләр баш ҡаланың Халыҡты эш менән тәьмин итеү үҙәгенән.


text:
Алйырҙан
Алйырҙандар, ала ирләндәр (лат. Cricetidae, (урыҫ. Хомяковые) — кимереүселәр отрядынан имеҙеүселәр ғаиләһе; Игенгә һәм баҡса емештәренә зыян килтергән ала төҫтәге, өңдә йәшәй торған кимереүсе йәнлек[1]. 600-ләп төрҙө берләштерә; Австралия, Африка һәм Азия тропиктары, Исландия һәм Антарктиданан тыш, бөтә континенттарҙа ла таралған.
Япраҡлы һәм ҡатнаш урман, ҡыр, болондарҙа, һыу янында осорай. Үҙенсәлекле итеп каҙыған өндәрендә йәшәйҙәр. Кәүҙәһе 35 см-ға, ҡойроғо 23 см-ға тиклем оҙонлоҡта, ауырлығы 650 г-ға ҡәҙәр етә. Артҡы аяҡтары алдағыларына ҡарағанда оҙонораҡ, биш бармаҡлы, ҡаты тырнаҡлы. Ябай ирлән башының ян-яҙында кәүҙәһенең алғы өлөшөндң һәм ҡолаҡ артында асың эверсман ирлене түшендә ҡараһыу таптар бар. Мороно тупаҫ һәм бер аҙ осло, колак япрағы һәм урт тоҡсацы ҙур. Енси яҡтаг 6—8 аҙнала өлгөрә. Ҡышын йоҡоға талмай, ләкин әүҙемлеге кемей.
Һыу менән бәйләнешлеләренең артҡы аяҡтарында йөзөү ярылары бар. Күп төрҙәренең йөн ҡапламы тығыҙ һәм йомшак, арҡаһы көлһыу, көрәнһыу һарынан алып ҡараға ҡәҙәр.
Ҡайһы беренең арҡаһының уртаһынан буй-буй ҡара һыҙыҡ үтә. Бер ояла 18-гә ҡәҙәр бала була. Күп төрҙәре 1—2 йыл йәшәй. Үҫемлектәр менән туҡлана. Күбеһе ауыл хужалығы культураларына зарар килтерә. Ҡайһы берҙәре ваҡ һөнәрселек өсөн әһәмиәтле. Ирлән һымаҡтар араһында йоғошло ауырыуҙар (түләмә, сума, лептоспироз) таратыусылар осорай.
Иҫкәрмәләр[үҙгәртергә | вики-тексты үҙгәртергә]
- ↑ Толковый словарь современного башкирского литературного языка. (под. ред З. Г. Ураксина, 2005)


text:
Башҡортостанда балалы ғаиләләргә бөтә төр пособиелар арттырылды
1 ғинуарҙан, ҡулланыусылар хаҡының артыуын иҫәпкә алып, балалы ғаиләләргә бөтә төр пособиелар ҡайтанан билдәләнде, тип хәбәр иттеләр Башҡортостандың Хеҙмәт һәм халыҡты социаль яҡлау министрлығынан. Индекслау күләме 6 процент тәшкил итте.
Ҡатын-ҡыҙҙар консультацияһына иҫәпкә торған буласаҡ әсәләргә бер тапҡыр түләнә торған пособие хәҙер 534,98 һум тәшкил итә. Бала тыуғас та ғаилә бер тапҡыр 14 мең 266 һум аласаҡ. 1 ғинуарҙан бала йәш ярымға еткәнгә тиклем беренсе баланы ҡарау буйынса айлыҡ пособиеның минималь күләме – 2674,9 һум, икенсе һәм унан һуңғы балаларға – 5349 һум тәшкил итә.
Ауырға ҡалыу һәм бала табыу буйынса түләнгән пособиеның максималь хаҡы ла артасаҡ, тип хәбәр иттеләр ведомствонан. Ул эшләүсе ҡатын-ҡыҙҙарға бала тыуыр алдынан 70 көн дауамында һәм тыуғандан һуң 70 көн түләнә. 2012 йылда тулы календарь ай өсөн пособиеның иң ҙур күләме 36563 һум тәшкил итәсәк.
Әсәлек капиталы 387640,3 һумға тиклем арттырылды. Иҫегеҙгә төшөрәбеҙ, 2011 йылда уның күләме 365698,4 һум тәшкил иткәйне.


text:
Республика халҡы 24 мартта бушлай флюорография үтә ала
24 мартта иртәнге 9-ҙан 13 сәғәткә тиклем Өфөлә Үҙәк, Колхоз һәм Затон баҙарҙары майҙандарында урынлашҡан күсмә флюорографик ҡоролмаларҙа бушлай флюорографик тикшереү үтергә мөмкин буласаҡ.
БР Һаулыҡ һаҡлау министрлығының сайтында хәбәр ителеүенсә, ошо уҡ көндө Республика туберкулез диспансерында Бөтә донъя туберкулезға ҡаршы көрәш көнөнә арналған Асыҡ ишектәр көнө үтәсәк. Иртәнге сәғәт 9-ҙан көндөҙгө 3-кә тиклем квалифицикациялы белгестәр туберкулезды дауалау, реабилитациялау һәм иҫкәртеү мәсьәләләре буйынса бушлай консультациялар үткәрәсәк. Фтизиатрҙар теләге булғандарҙың барыһын да түбәндәге адрестар буйынса ҡабул итәсәк:
— С. Агиш урамы, 4 («С. Агиш» туҡталышы) Республика туберкулез диспансерының поликлиника бүлеге, тел: 228-45-14;
— Цюрупа урамы, 100/1 («Үҙәк баҙар» туҡталышы), ололар өсөн диспансер бүлеге, тел: 272-83-05, балалар өсөн диспансер бүлеге, тел: 272-40-42;
— Октябрь проспекты, 155 («Калинин исемендәге парк» туҡталышы), диспансер бүлеге, тел: 284-28-52; 284-32-47.


text:
Өфө трикотаж фабрикаһы яңы “Яҙ – 2010” коллекцияһын сығарҙы
Өфө трикотаж фабрикаһының дизайнерҙары яңы “Яҙ -2010” кейем коллекцияһын әҙерләне. Әле уны күпләп сығарыу өсөн производствоға ебәрәләр. Яңы коллекция әүҙем тормош алып барған хәрәкәтсән ҡатын-ҡыҙҙарға иҫәпләнгән.
Яңы моделдәрҙең универсаллеге төрлө әйберҙе уңышлы берләштерергә ярҙам итә. Быға дөрөҫ һайланған төҫтәр гаммаһы ла булышлыҡ итә.
Яҙҙың беренсе көндәре һыуыҡ була. Шуға ла яҙғы коллекция, һыуыҡ һәм йылы көндәрҙе иҫәпкә алып, ике йүнәлештә эшләнгән.
Өфө һылыуҡайҙары нәзәкәтле ҡыҫҡа пальто йәки йылы нейтраль тондарҙағы жакет, башлыҡ һәм шарфтарҙан үҙҙәренә кәрәклеһен һайлай ала. Яңы коллекцияның төҫтәр гаммаһында ағас ҡайыры, зәйтүн емеше, сағыу иристар, рауза, күк йөҙө, дымлы балсыҡ төҫтәрен күрергә мөмкин.
V-ға оҡшаш һәм түңәрәк уйымдар кейемде күркәм итә.


text:
Фото:
Бөгөн – Афғанстандан совет ғәскәрҙәрен сығарыуға 21 йыл
Фото:
Бөгөн Рәсәйҙә Афғанстандан совет ғәскәрҙәрен сығарыуҙың 21 йыллығын билдәләйҙәр. Бик күп ғаиләләргә ҡағылған был ҡораллы конфликтта илебеҙ 14 мең һалдат һәм офицерын юғалтты. Өҫтәүенә, тиҫтәләгән мең йәш егеттәрҙең ғүмерен аҫтын-өҫкә килтерҙе.
Совет ғәскәрҙәрен Афғанстанға индереү сәбәбе булып 1979 йылдың 8 октябрендә Афғанстандың Халыҡ-демократик партияһына нигеҙ һалыусы Нур Мөхәммәд Таракиҙы үлтереү хеҙмәт итте. 1979 йылдың 12 декабрендә КПСС Үҙәк Комитеты Политбюроһы рәсми рәүештә Афғанстанға ғәскәр индереү һәм Советтар Союзы тарафынан был дәүләткә хәрби ярҙам күрһәтеү тураһында ҡарар ҡабул итә. Тәүге совет частары Афғанстанға 1979 йылдың 25 декабрендә генерал-лейтенант Юрий Тухаринов командованиеһындағы 40-сы армия составында индерелә.
Хәрби хәрәкәттәр барышында контрреволюцион түңкәрелеш һөҙөмтәһендә Афғанстан башлығы вазифаһын биләп алған Афған оппозицияһы башлығы Хафизулла Әминде алып ташлау буйынса операция үткәрелә. Бабрак Кармаль етәкселегендә сираттағы власть алмашҡандан һуң Афғанстанда урынлаштырылған режим тулыһынса совет хәрби, техник һәм финанс ярҙамына бәйле була. Шул уҡ ваҡытта баш күтәреүселәр төркөмдәренә АҠШ яғынан ярҙам күрһәтелә.
1986 йылда Афғанстанда сираттағы дәүләт түңкәрелеше була, уның һөҙөмтәһендә властан алынған Бабрак Кармаль урынын Афғанстан президенты итеп һайланған Мөхәммәд Наджибулла биләй.
1988 йылда СССР һәм АҠШ властары Афғанстандың эске эштәренә ҡыҫылмау тураһында һөйләшеп килешә. 1988 йылдың майында совет ғәскәрҙәрен Афғанстандан сығарыу башлана, ул 1989 йылдың 15 февралендә тамамлана.
Афған һуғышы беҙҙең республикабыҙ өсөн дә эҙһеҙ үтмәй. Унда Башҡортостандан туғыҙ мең ярымдан ашыу кеше ҡатнаша. Шуларҙан 343-ө яу яланынан әйләнеп ҡайтмай.
Традицион рәүештә 15 февраль көнө – ул һәләк булыусыларҙы хәтергә алыу ғына түгел, иҫән-һау әйләнеп ҡайтыусыларға тәрән ихтирам һәм рәхмәт белдереү ҙә.


text:
Йәштәр делегацияһы Екатеринбургта Евразия иҡтисад форумында ҡатнаша
Башҡортостандың йәштәр делегацияһы 27 — 29 июндә Екатеринбургта үтәсәк III Евразия иҡтисад форумының ярымфиналында ҡатнашасаҡ. Уның составында — йәш ғалимдар, артистар һәм йәмәғәт берләшмәләре активистары. Форумдың йәштәр блогында улар «Традиция — модернизация нигеҙе» темаһына диссертация тәҡдим итәсәк.
БР Йәштәр сәйәсәте, спорт һәм туризм министрлығында билдәләүҙәренсә, был эштә йәштәребеҙ “йәмғиәтте һәм кешене лайыҡлы үҫтереү һәм модернизациялау нигеҙе нимәлә?” “хәҙерге мәғлүмәт йәмғиәтендә лидер ниндәй сифаттарға эйә булырға тейеш?” кеүек һорауҙарға яуап алырға маташты ла инде.
Әйткәндәй, был эш 1-2 июлдә Астана ҡалаһында (Ҡаҙағстан) III Астана иҡтисад форумы сиктәрендә үтәсәк ошондай уҡ сарала ла тәҡдим ителәсәк.


text:
Өфөнән делегация Ҡазанда Бөтә Рәсәй форумында ҡатнашасаҡ
Өфөнән делегация 22-23 сентябрҙә Ҡазанда үтәсәк "Бергә — балалар хаҡына" Бөтә Рәсәй күргәҙмә-форумында балаларҙы яҡлау өлкәһендәге социаль программаларын тәҡдим итәсәк.
Өфөнөң Опека һәм попечителлек буйынса идаралығы, Халыҡты социаль яҡлау идаралығы, Һаулыҡ һаҡлау идаралығы вәкилдәре башҡа төбәктәрҙән коллегалары менән ауыр тормош хәленә ҡалған, имен булмаған ғаиләләр менән эшләү, социаль етемлекте иҫкәртеү һәм етем, ата-әсә ҡарауынан мәхрүм ҡалған балаларҙы ғаиләләргә урынлаштырыу буйынса эш тәжрибәһе менән уртаҡлашасаҡ.
Күргәҙмәлә бөтәһе Рәсәй Федерацияһының 63 субъектынан 256 иң яҡшы проект һәм 113 программа ҡуйыласаҡ. Сараны ойоштороусы — Ауыр тормош хәленә тарыған балаларҙы яҡлау фонды фекеренсә, форум алдында мөһим бурыс тора — Рәсәйҙә балаларҙың хәлен яҡшыртырлыҡ социаль инновацияларҙы алға һөрөү.
Форумға РФ Федераль Йыйылышы вәкилдәре, федераль министрлыҡтар һәм ведомстволар, Рәсәй Президенты ҡарамағындағы Бала хоҡуҡтары буйынса вәкил, РФ субъекттарының Бала хоҡуҡтары буйынса вәкилдәре, төбәктәрҙең һәм муниципалитеттарҙың социаль яҡлау органдары етәкселәре, Рәсәйҙең һәм Европаның балалыҡты яҡлау өлкәһендәге әйҙәүсе эксперттары һәм башҡалар саҡырылды.


text:
Башҡортостанда ямғырҙар арҡаһында ураҡ темптары кәмене
Республикала иген 1,52 миллион гектар майҙанда йыйып алынған, 1,51 миллион гектарҙа һуғылған. Шулай итеп, иген 89 процент майҙанда йыйылған. Төбәктә яуып үткән ямғырҙар ураҡ эштәренә йоғонто яһамай ҡалманы.
БР Ауыл хужалығын консультациялау үҙәгенән хәбәр итеүҙәренсә, республика аграрийҙары менән йәмғеһе 1,691 тонна иген һуғып алынған. Уртаса уңыш гектарынан 11,2 центнер тәшкил итә.
Шул уҡ ваҡытта Әлшәй, Архангел, Борай, Бөрйән, Иглин, Стәрлебаш, Стәрлетамаҡ, Саҡмағош һәм Яңауыл райондары игенселәре ураҡты уңышлы тамамлаған.
Уңдырышлыҡ буйынса түбәндәге райондар лидерҙар иҫәбендә: Илеш (гектарынан 18,8 центнер), Дүртөйлө (17,1), Саҡмағош (17), Стәрлетамаҡ (16,6) һәм Шишмә (16,2) райондары.
Һуғылған иген күләмдәре буйынса Стәрлетамаҡ механизаторҙары әүәлгесә алдынғылыҡты бирмәй – улар 116 мең тонна иген йыйып алған.


text:
Республика халыҡ-ара күргәҙмәлә иҡтисадта «йәшел» технологияларҙы ҡулланыу тәжрибәһе менән таныштырасаҡ
ӨФӨ, 2016 йыл, 25 апрель. /«Башинформ» мәғлүмәт агентлығы, Гөлфиә Акулова/.
Башҡортостан «ЭКОТЕХ» халыҡ-ара күргәҙмә-форумында иҡтисадта «йәшел» технологияларҙы ҡулланыу өлкәһендәге тәжрибәһе менән таныштырасаҡ. Сара 26-29 апрелдә Мәскәүҙәге «Крокус Экспо» халыҡ-ара күргәҙмәләр үҙәгендә уҙа. Форумдың девизы — «Йәшел» иҡтисад — тотороҡло үҫеш нигеҙе!». Унда хөкүмәт структуралары һәм төбәк властары вәкилдәре, Рәсәй һәм халыҡ-ара компанияларҙың топ-менеджерҙары, белгестәре, донъяның экологик берләшмәһе эксперттары, билдәле ғалимдар ҡатнаша. Ойоштороусылар фекеренсә, күргәҙмә төрлө илдәрҙең белгестәренә «йәшел» технологияларҙы үҫтереү тәжрибәһе менән уртаҡлашырға мөмкинлек бирәсәк, иң яҡшы технологияларҙы индереүгә инвестиция мөхитен булдырыу өсөн шарттар тыуҙырасаҡ.
Республиканың экспозицияһы менән Башҡортостандың тәбиғәттән файҙаланыу һәм экология министры Илдар Һаҙыев, министрлыҡ хеҙмәткәрҙәре, айырыуса һаҡланыусы тәбиғәт биләмәләре вәкилдәре таныштыра. Башҡортостандың тәбиғәтте һаҡлау ведомствоһы хәбәр итеүенсә, бөгөн төбәктә «йәшел» стандарттар буйынса күсемһеҙ милек объекттарын сертификациялау органы бар, ҡала төҙөлөшөн проектлауҙың республика нормативы раҫланған, тәүге «йәшел» объекттар күрһәтелгән. «Шүлгәнташ» дәүләт ҡурсаулығы биләмәһендә мәғлүмәт-сервис үҙәгенең «йәшел» бинаһы төҙөлөшө бара. Төҙөлөштә файҙаланылған бөтә материалдар сертификацияланған.
Күргәҙмәлә шулай уҡ Башҡортостандың тәбиғәт парктары менән таныштырыу сараһы ойошторола.


text:
Рәсәйҙең иң социаль-яуаплы предприятиелары рейтингында – өс башҡорт компанияһы
«Башкирэнерго» асыҡ акционерҙар йәмғиәте энергетика субъекттары араһында Рәсәйҙең иң социаль яуаплы компаниялары рейтингында лидер тип танылды.
Ай һайын үткәрелгән рейтингты «Труд» гәзите, Сәйәси һәм иҡтисади коммуникациялар агентлығы һәм Рәсәй көрсөккә ҡаршы форумы төҙөй. Был эштә 32 эксперт ҡатнашты: профсоюз, эшҡыуарҙар, иҡтисадсылар, социологтар, политологтар, публицистар берләшмәләре вәкилдәре. Ун баллыҡ шкала буйынса улар Рәсәй иҡтисадының 75 флагманының – быйыл продукция һатыу күләме буйынса компания-лидерҙарҙың социаль йүнәлешен баһаланы.
Социаль яуаплылыҡ – ул эш урындарын һаҡлау һәм булдырыу, ҡәтғи һалым дисциплинаһы, хеҙмәткәрҙәр алдында йөкләмәләрҙе үтәү, төбәк социаль инфраструктураһын яҡлауҙа әүҙем позиция.
Октябрь рейтингында иң юғары күрһәткесте «Газпром» асыҡ акционерҙар йәмғиәте күрһәтә: 6,91 балл. «Башкирэнерго» 5,08 балл күрһәткесе менән исемлектең 27-се урынында килә, тип хәбәр итә энергохолдингтың матбуғат хеҙмәте. Был илдең энергетика компаниялары араһында иң яҡшы һөҙөмтә.
Рейтингка Башҡортостандың тағы ике компанияһы эләкте: «Салауатнефтеоргсинтез» асыҡ акционерҙар йәмғиәте (5,59 балл һәм 14-се урын) һәм «Башнефть» акционерҙар нефть компанияһы» (5,09 балл һәм 26-сы урын).


text:
Өфөлә «Таланттар йондоҙлоғо» мөмкинлектәре сикләнгән балалар һәм үҫмерҙәр ижады конкурсы еңеүселәре сығыш яһаясаҡ
ӨФӨ, 2014 йыл, 8 декабрь. /«Башинформ» мәғлүмәт агентлығы/.
«Таланттар йондоҙлоғо» V асыҡ республика һаулыҡ мөмкинлектәре сикләнгән балалар һәм үҫмерҙәр ижады конкурсының гала-концерты 8 декабрҙә Мәжит Ғафури исемендәге Башҡорт дәүләт академия драма театрында уҙа. Уның ойоштороусылары – Өфөнөң Сәләмәтлек мөмкинлектәре сикләнгән балалар һәм үҫмерҙәр өсөн реабилитация үҙәге һәм «Әсә йөрәге» республика йәмәғәт ойошмаһы, БР Хеҙмәт һәм халыҡты социаль яҡлау министрлығы булышлығында «Тамыр» балалар һәм үҫмерҙәр телеканалы.
БР Хеҙмәт һәм халыҡты социаль яҡлау министрлығынан хәбәр итеүҙәренсә, ижади бәйге өс этапта үтте. Конкурста 200-ҙән ашыу бала ҡатнашты. Улар йыр сәнғәте, нәфис һүҙ, инструменталь башҡарыу, халыҡ бейеүе, ҡул менән ишаралап менән йырлау һәм үҙенсәлекле жанр номинацияларында үҙ оҫталығын һынаны.
Финалда Гран-приға лайыҡ булыусы һәм призлы урын яулаусылар билдәле буласаҡ. Гала-концерт сәғәт 6-ла башлана. Инеү ирекле.
Конкурстың төп маҡсаты – мөмкинлектәре сикләнгән балаларҙың һәм үҫмерҙәрҙең ижади һәләтен үҫтереү, уларҙы йәмғиәткә яраҡлаштырыу.


text:
Сена (Рәсәй йылғаһы)
Сёна (Кесе Сёна) — Рәсәй йылғаһы. Архангельск өлкәһе, Вологда өлкәһе[1] биләмәләрендә аға. Йылға Кулой йылғаһының уң ярына тамағынан 160 км өҫтәрәк ҡушыла. Йылға оҙонлоғо 11 км.
Һыу реестры мәғлүмәттәре[үҙгәртергә | вики-тексты үҙгәртергә]
Рәсәй дәүләт һыу реестры мәғлүмәте буйынса йылға Двина-Печора һыу бассейны округында урынлашҡан, һыу хужалығы участкаһы — Вага йылғаһы. Бәләкәй йылға бассейны — Төньяҡ Двина, Вычегды һәм Малая Төньяҡ Двины ҡушылған урындан түбәнерәк, йылға бассейны — Төньяҡ Двина[2].
Һыу ресурстарының федераль агентлығы мәғлүмәте буйынса [2]:
- Дәүләт һыу реестрында һыу объектының коды — 03020300212103000028681
- Гидрологик өйрәнеү (ГӨ) буйынса коды — 103002868
- Бассейн коды — 03.02.03.002
- ГӨ буйынса һаны (номеры) — 03
- ГӨ буйынса сығарылыш — 0
Иҫкәрмәләр[үҙгәртергә | вики-тексты үҙгәртергә]
- ↑ «Гидротехник ҡоролмалар һәм дәүләт һыу кадастрының Рәсәй Үҙәк реестры».
- ↑ 2,0 2,1 РФ һыу реестры: Сёна (Кесе Сёна).


text:
Стәрлетамаҡта боҙ аренаһы менән физкультура-спорт комплексы төҙөлә
Стәрлетамаҡ районы буйлап эш сәфәре сиктәрендә Башҡортостан Президенты Мортаза Рәхимов 2500 урынға иҫәпләнгән ҡала физкультура-спорт комплексы төҙөлөш майҙансығында булды.
Ике ҡатлы бинаның дөйөм майҙаны 10 мең квадрат метрҙан ашыу. Стәрлетамаҡ өсөн мөһим социаль объектты 2007 йылда уҡ төҙөй башлағайнылар. Дөйөм смета хаҡы (хәҙерге хаҡтарҙа) 845 миллион һум тәшкил итә.
Комплекс хоккей матчтары, фигуралы шыуыу, волейбол, баскетбол, гандбол, мини-футбол һәм спорттың башҡа төрҙәре буйынса ярыштар үткәреү өсөн тәғәйенләнгән. Бында шулай уҡ күмәк мәҙәни саралар ҙа үткәреләсәк.
Мортаза Рәхимов, республика властары балаларға һәм йәштәргә спорт менән шөғөлләнеү өсөн шарттар булдырыуҙы бик мөһим тип иҫәпләй, тип һыҙыҡ өҫтөнә алды. Был яңы физкультура-спорт комплексын төҙөү ошо талаптарға яуап бирә лә.
Президент шулай уҡ Ҡала хөкөм һарайын асыу тантанаһында ла ҡатнашты.
Стәрлетамаҡ ҡала суды — Рәсәйҙең берҙәм суд системаһына ингән дөйөм юрисдикция суды. Суд аппараты 53 дәүләт граждан хеҙмәткәренән тора. Уларҙың 46-һы юғары юридик белемгә эйә.
Быйыл 22 мартта суд коллективы 4500 квадрат метр майҙан менән яңы бинаға күсеп сыҡты. Уны төҙөү 95 миллион һумға төштө.
Бында эшләү өсөн идеаль шарттар булдырылған. Һәр судьяның үҙ кабинеты. Суд ултырыштары айырым залдарҙа үтә.
Судта локаль компьютер селтәре индерелгән. Бөтә судьялар мәғлүмәт-хоҡуҡ системаһына туранан-тура сыға ала.
Подвал бинаһында хөкөм ителеүселәр өсөн ун камера ҡаралған. Сул ултырышы залдарына уларҙы айырым баҫҡыстан оҙаталар, был процеста башҡа ҡатнашыусылар һәм суд хеҙмәткәрҙәре менән бәйләнешкә инеү мөмкинлегенә юл ҡуймай.
Хөкөм һарайын асыу айҡанлы үҙ сығышында Башҡортостан Президенты был ваҡиғаның Стәрлетамаҡ халҡы өсөн генә түгел, ә республика, илдең суд системаһы өсөн дә мөһим булыуын билдәләне. Мортаза Рәхимов БР Юғары суды рәйесе Михаил Тарасенкоға һәм Хөкөм һарайын төҙөүселәргә рәхмәт белдерҙе.


text:
«Эконом-торлаҡ» алыусылар исемлеген законлаштырасаҡтар
Башҡортостан Республикаһы Дәүләт Йыйылышы – Ҡоролтайҙа «Торлаҡ төҙөлөшөн үҫтереүгә булышлыҡ итеү федераль фондының эконом-класс торлағы төҙөү, шул иҫәптән бындай торлаҡ төҙөү маҡсатында уларҙы комплекслы үҙләштереү өсөн бушлай файҙаланыуға йәки ҡуртымға тапшырылған ер участкаларында төҙөлгән эконом-класс торлағы һатып алыуға хоҡуғы булған граждандарҙың исемлеген төҙөү ҡағиҙәләре һәм күрһәтелгән граждандарҙы был исемлеккә индереү тәртибе тураһында» закон проекты өҫтөндә эш дауам итә. Документ быйыл 27 июндә ҡаралып, беренсе уҡыуҙа ҡабул ителгәйне.
Закон проекты льготалы торлаҡ һатып алыуға дәғүә итеүсе граждандар исемлеген төҙөү процедураһының асыҡлығын арттырыуға йүнәлтелгән. Документта төп мәсьәләләр — бындай күсемһеҙ милеккә кемдең хоҡуғы бар, ул нисек һатыласаҡ, граждандарҙың ғаризалары нисек иҫәпкә алынасаҡ һәм ҡараласаҡ, аукцион һөҙөмтәләре тураһында протокол менән билдәләнгән шарттарҙа эконом-класс торлағы һатып алырға ризалашҡан граждандарҙың исемлеген төҙөү шарттары ниндәй буласаҡ – барыһы ла тәфсирләп яҙылған.
БР Дәүләт Йыйылышының Торлаҡ сәйәсәте һәм инфраструктура үҫеше буйынса комитеты рәйесе Елена Родина, граждандарға эконом-класс торлағы биреү менән бәйле ҡайһы бер нормаларҙы ҡәтғиләштереү зарурлығы күптән өлгөргән, тип иҫәпләй.
— Асылда баҙар хаҡынан кәмерәккә һатылған эконом-класс торлағы тирәләй хоҡуҡи билдәһеҙлек хәле һалыныуы ҡануниәтселәрҙе бик тә борсой ине, — тип белдерҙе Елена Родина. — Намыҫһыҙ рәүештә исемлеккә инергә ынтылыусылар һаны сиктән тыш күбәйҙе. Закон проекты «эконом-торлаҡ» буйынса бөтә төп мәсьәләләрҙе тәртипкә һаласаҡ.
Яңы закон граждандарҙың эконом-класс торлағы һатып алыуға ғариза биреү, уларҙы иҫәпкә алыу һәм ҡарауҙың аныҡ һәм асыҡ тәртибен раҫлай, яҡтарҙың хоҡуҡтарын һәм бурыстарын билдәләй.


text:
Рөстәм Хәмитов Башҡортостан халҡын Яңы 2015 йыл менән ҡотланы
ӨФӨ, 2014 йыл, 31 декабрь. /«Башинформ» мәғлүмәт агентлығы, Илья Спиридонов/.
Башҡортостан Президенты Рөстәм Хәмитов республика халҡын Яңы 2015 йыл менән ҡотланы. Ҡотлауҙа былай тиелә:
«Ҡәҙерле дуҫтар!
Яңы 2015 йылға тиклем һанаулы минуттар ҡалды. Минең һеҙҙең һәр берегеҙгә Яңы йыл теләктәрен еткереү мөмкинлегем бар.
Үтеп барған 2014 йылға нимә тип әйтә алабыҙ? Быйылғы йыл әһәмиәтле ваҡиғаларға бай булды. Беҙҙе ҡояш йылыһы һәм зәңгәр күк йөҙө менән шатландырғаны, ышаныс һәм өмөт биргәне, күңелдәребеҙҙе һөйөү һәм шәфҡәтлелек менән тултырғаны, ошо йыл эсендә илебеҙ, республикабыҙ көслөрәк һәм берҙәмерәк булғаны өсөн рәхмәт белдерәбеҙ.
Ошо байрам кисендә яныбыҙҙа ҡәҙерле кешеләребеҙ. Барыбыҙ ҙа куранттар һуҡҡанын тулҡынланып көтәбеҙ, иң изге теләктәр теләйбеҙ. Яңы йыл төнөнөң тылсымлы мөғжизәһенә ышанабыҙ.
Әлбиттә, һәммәбеҙгә лә именлек һәм иртәгәһе көнгә ышаныс, өлкәндәрҙең аҡылы, йәштәрҙең терәк булыуы, яҡындарыбыҙҙың хәстәре һәм ярҙамы кәрәк.
Барығыҙға ла ныҡлы сәләмәтлек, шатлыҡ һәм яҡшы кәйеф теләйем! Һәр саҡ уңыштар юлдаш булһын беҙгә! Изге уй-ниәттәребеҙ тормошҡа ашһын!
Бәхетле булығыҙ, ҡәҙерле дуҫтар! Яңы йыл менән!».


text:
Башҡортостан паралимпиясылары Мәскәү янындағы Паралимпиадала миҙалдар яуланы
ӨФӨ, 2016 йыл, 9 сентябрь. /«Башинформ» мәғлүмәт агентлығы, Дмитрий Слезин/.
Башҡортостан спортсылары Мәскәү янында бөтә Рәсәй ярыштарында яҡшы сығыш яһаны. Йөҙөүсе Анна Крившина икенсе дистанцияны ла донъя рекорды менән тамамланы. Ул арҡаға ятып 100 метрға йөҙөүҙә беренсе булды — 1.06,07 минут.
«Мин ошо ике рекордты Риола ҡуйырға теләгәйнем, — тип һөйләне Анна Крившина «Р-Спорт» агентлығына. — Илебеҙҙең йыйылма командаһын Уйындарҙан ситләтеү тураһында яңылыҡ миңә артабан әҙерләнергә һәм бөгөн шундай һөҙөмтәләр күрһәтергә ҡамасауламаны. Рио-де-Жанейролағы Паралимпиадала ла шул һөҙөмтәгә ирешер инем. Ошо турнирҙы ойошторғандары, үҙ көсөбөҙҙө күрһәтергә мөмкинлек биргәндәре өсөн ил Хөкүмәтенә рәхмәт», — тине Анна Крившина.
Еңел атлетикала Алексей Лабзин, Елена Паутова, Андрей Каптев алтын миҙалға лайыҡ булды.
Светлана Кулинич-Сорокина һөңгө ырғытыу буйынса ярышта иң яҡшыһы тип танылды. Алина Сәмиғуллина иң яҡшы ваҡыт күрһәтте.


text:
Рододендрон
Рододéндрон[2] (лат. Rhododéndron) — арса сәскәлеләр ырыуындағы үҫемлек. Яртылаш япраҡ ҡойоусы һәм япраҡ ҡойоусы ҡыуаҡтар һәм ағастырҙың һигеҙ йөҙгә яҡын төрөн берләштерге үҫемлектәр ырыуы. Рододендрон ырыуына оранжереяла сәскә үҫтереүсләр араһында таралған азалия керә.
Таралыуы[үҙгәртергә | вики-тексты үҙгәртергә]
Рододендрондар, башлыса, төньяк ярымшарҙа уртаса климат бүлкәтендә таралған. Үҫемлектең күпселеге Ҡытайҙа, Һималайҙарҙы, Японияла, Көньяҡ-Көнсығыш Азияла, шулай уҡ Төньяҡ Америкала таралған. Көньяҡ ярымшарҙа — Яңы Гвинеяла һәм төньяҡ-көнсығыш Австралияла үҫә. Төрҙәр араһында 30 м бейеклеккә үҫкәндәре лә, йәйелеп үҫкән ҡыуаҡтар ҙа осрай. Сәскәләре кескенә лә, 20 см диаметрлылары ла осрай.
Рододендрон ҡыуағы
Иҫкәрмәләр[үҙгәртергә | вики-тексты үҙгәртергә]
- ↑ По материалам Эдинбургского Королевского ботанического сада
- ↑ Биологический энциклопедический словарь / Под ред. М. С. Гилярова. М.: Большая российская энциклопедия, 1995. С.545.


text:
Башҡортостан уҡыусыһының иншаһы — бөтә Рәсәй конкурсының иң яҡшы 100 эше иҫәбендә
ӨФӨ, 2015 йыл, 9 ноябрь. /«Башинформ» мәғлүмәт агентлығы, Эльмира Сабирова/.
Дүртөйлө ҡалаһындағы урта дөйөм белем биреү мәктәбенең дүртенсе класс уҡыусыһы Тимур Шәрифуллиндың иншаһы — бөтә Рәсәй конкурсының иң яҡшы 100 эше иҫәбендә. Уның ижади эше «Яҙыусы хеҙмәте донъяны кешелеклек нуры менән яҡтырта» номинацияһында иң яҡшыларҙың береһе тип танылды, тип хәбәр иттеләр Башҡортостандың Мәғариф министрлығында.
Рәсәйҙең Мәғариф һәм фән министрлығы һәләтле уҡыусыларҙы асыҡлау өсөн Әҙәбиәт йылында бөтә Рәсәй иншалар конкурсын ойошторорға тәҡдим иткән. Иң яҡшы инша авторҙары Мәскәүҙә бүләкләнде. Абсолют еңеүселәргә приздарҙы Рәсәй мәғариф һәм фән министрының беренсе урынбаҫары Наталья Третьяк тапшырҙы.
Бәйге дүрт этапта уҙҙы. Төбәктәге турҙа 165 уҡыусы ҡатнашты, дүрт еңеүсе һәм 24 призер билдәләнде. Федераль кимәлгә дүрт йәш төркөмөндә 85 төбәктән 340 эш һайлап алынды. Һәр этапта иншаларҙы өс жюри ағзаһы баһаланы, был 100 үҙенсәлекле һәм талантлы эштәрҙе һайлап алырға мөмкинлек бирҙе. Улар махсус йыйынтыҡҡа инәсәк, шулай уҡ иншалар конкурстың интернет-битендә баҫыласаҡ.
Бүләкләү тантанаһында еңеүселәрҙе танылған яҙыусылар, журналистар, йәмәғәтселек һәм дәүләт структуралары вәкилдәре, уҡыусыларҙың яҙма телмәрен үҫтереү мәсьәләләре буйынса бөтә Рәсәй конференцияһында ҡатнашыусылар ҡотланы.


text:
Төбәктә сәсеү кампанияһы мәғлүмәттәре билдәле булды Фото: Андрей Старостин
Төбәктә сәсеү кампанияһы мәғлүмәттәре билдәле булды
Төбәктә сәсеү кампанияһы мәғлүмәттәре билдәле булды Фото: Андрей Старостин
ӨФӨ, 2015 йыл, 1 июнь. /«Башинформ» мәғлүмәт агентлығы, Артур Басиров/.
Башҡортостанда сәсеү эштәренең барышы билдәле булды. Республиканың Ауыл хужалығы министрлығы мәғлүмәттәре буйынса, уҙған ял көндәрендә Әлшәй, Баймаҡ, Ҡырмыҫҡалы, Краснокама, Мәләүез, Стәрлебаш һәм Тәтешле райондарында сәсеү тамамланған.
Ауыл хужалығын консультациялау үҙәге мәғлүмәттәре буйынса, төбәктә 1889 мең гектар майҙанда яҙғы культуралар сәселгән, был сәсеү майҙандарының 93 проценты. Бөртөклөләр һәм ҡуҙаҡлылар — 1253 мең гектар, шәкәр сөгөлдөрө — 50,08 мең гектар һәм көнбағыш 207,2 мең гектарҙы биләй.


text:
Благовещен районы башлығы итеп Фәрит Фазылов тәғәйенләнде
22 декабрҙә Благовещен районы хакимиәте башлығы итеп Фәрит Фазылов тәғәйенләнде. Ул был вазифаны конкурс һөҙөмтәләре буйынса биләне һәм бөгөн муниципаль район Советы менән контрактҡа ҡул ҡуйҙы.
Фәрит Хәмит улы Фазылов Саҡмағош районында тыуған. Башҡортостан ауыл хужалығы институтын тамамлаған.
Төрлө йылдарҙа Имәнлеҡул ауыл хужалығы техникаһы бүлексәһе слесары, Башҡортостан ауыл хужалығы институтының ауыл хужалығы машиналары кафедраһы технигы, малсылыҡты механизациялау кафедраһының өлкән ғилми хеҙмәткәре булып эшләй. Вуздың комсомол комитетын етәкләй.
Өфөгә күсеп килгәндән һуң торлаҡ-коммуналь хужалыҡ системаһында эшләй. Торлаҡ ремонт-эксплуатация участкаһы начальнигынан алып баш ҡала хакимиәтенең Коммуналь хужалыҡ һәм төҙөкләндереү идаралығы начальнигы урынбаҫары, һуңынан беренсе урынбаҫарына тиклем юл үтә.
Фәрит Фазыловтың һуңғы эш урыны — Өфөнөң Октябрь районы хакимиәте, унда 2009 йылдан алып ул район башлығының беренсе урынбаҫары вазифаһын биләй.


text:
9 февраль
9 февраль — григориан стиле буйынса йылдың 40-сы көнө. Йыл аҙағына тиклем 325 көн ҡала (кәбисә йылында 326).
Йөкмәткеһе
Байрамдар[үҙгәртергә | вики-тексты үҙгәртергә]
Тарихи ваҡиғалар[үҙгәртергә | вики-тексты үҙгәртергә]
Был көндө тыуғандар[үҙгәртергә | вики-тексты үҙгәртергә]
- 1441 — Алишер Навои — Урта Азия төрки халыҡтары шағиры.
- 1887 — Василий Иванович Чапаев, Ҡыҙыл Армия командиры, Граждандар һуғышы геройы.
- 1909 — Рәшит Ниғмәти, Башҡортостандың халыҡ шағиры.
Был көндө үлгәндәр[үҙгәртергә | вики-тексты үҙгәртергә]
- 1881 — Фёдор Михайлович Достоевский, бөйөк урыҫ яҙыусыһы.
- 1954 — Ғәбделәхәт Вилданов, башҡорт тел белгесе, фольклорсы һәм этнограф.


text:
«Ҡазан. Нанотехнологиялар-2010» халыҡ-ара күргәҙмәһе
Башҡортостан предприятиелары 2010 йылдың 8-11 декабрендә Ҡазан йәрминкәһендә үтәсәк «Ҡазан. Нанотехнологиялар-2010» халыҡ-ара күргәҙмәһендә һәм «Нанотехнологиялар сәнәғәттә» конференцияһында ҡатнаша аласаҡ. «Татар-информ» хәбәр итеүенсә, конференцияла бер нисә секция эшләйәсәк тип планлаштырыла: «Нанотехнологиялар нефть-газ сәнәғәтендә», «Нанотехнологиялар медик-биологик тикшеренеүҙәрҙә», «Нанотехнологиялар авиа-, авто һәм машиналар эшләүҙә», «Наноиндустрия өсөн кадрҙар әҙерләү», «Наноиндустрияла техник көйләү һәм интеллектуаль милек менән идара итеү».
Күргәҙмәлә һәм конференцияла ҡатнашыуға Рәсәй, яҡын һәм алыҫ сит илдәр предприятиелары, вуздары, ғилми-тикшеренеү институттары саҡырылған. «Нанотех-2010» күргәҙмәһенең ойоштороу комитеты рәйесе – Татарстан Республикаһы сәнәғәт һәм сауҙа министры Рауил Зарипов, ҡушма рәйестәре — ТР наноиндустрияны үҫтереү буйынса республика ведомство-ара комиссияһы рәйесе Борис Павлов һәм «Роснано» дәүләт корпорацияһы генераль директоры урынбаҫары Андрей Малышев.


text:
Өфө дауаханалары хеҙмәткәрҙәр йыя
Өфөнөң Халыҡты эш менән тәьмин итеү үҙәге ойошторған һуңғы вакансиялар йәрминкәһенә 800-гә яҡын кеше килде. Төп эш биреүселәр был юлы медицина учреждениелары булды. 21-се ҡала клиник дауаханаһы, Өфөнөң Совет районы 48-се поликлиникаһы һәм Республика балалар клиник дауаханаһы бик әүҙем яңы хеҙмәткәрҙәр йыйҙы.
Медицина учреждениеларынан тыш, йәрминкәлә башҡа предприятиелар һәм ойошмалар ҙа — дөйөм алғанда, 18 эш биреүсе ҡатнашты. Йәрминкә барышында 84 эшһеҙ потенциаль эш биреүселәр менән әңгәмәләшеүҙә ҡатнашты — уларҙың 55-е эшкә саҡырыу алды.


text:
Өфөләге «ИКЕА»ның асылыуы 25 авгусҡа билдәләнгән
«ИКЕА» сауҙа үҙәген асыу 25 авгусҡа планлаштырылған. Был хаҡта Рәсәйҙәге «ИКЕА»ның матбуғат хеҙмәте хәбәр итә. Башҡа магазиндар әҙерлек кимәленә ҡарап асыласаҡ, һәм йыл аҙағына тиклем Башҡортостандың баш ҡалаһындағы «МЕГА» сауҙа-күңел асыу үҙәге тулы ҡеүәтенә эшләй башлаясаҡ.
Хәтерегеҙгә төшөрәбеҙ, 25 июндә Башҡортостан Президенты Рөстәм Хәмитов «ИКЕА»ның Рәсәйҙәге генераль директоры Пер Вендшлагҡа Өфөләге «МЕГА» үҙәген сафҡа индереүгә рөхсәт ҡағыҙы тапшырҙы.
— «ИКЕА»ның асылыуына һанаулы ғына көндәр ҡалды, һәм был беҙҙең өсөн ҙур шатлыҡ, әлбиттә, — тип билдәләне Пер Вендшлаг. — Беҙҙең проектҡа Башҡортостан етәкселеге тарафынан ярҙам булыуын юғары баһалайбыҙ һәм «ИКЕА»ны асыу тантанаһында мәртәбәле ҡунаҡтар араһында Рөстәм Хәмитовты күрербеҙ, тип ышанабыҙ. Беҙҙең миссия – кешеләрҙең көндәлек тормошон яҡшыға үҙгәртеү. Башҡортостандың баш ҡалаһында «ИКЕА» магазины асылғандан һуң һәр йорттағы меңләгән кеше был ыңғай үҙгәрештәрҙе тойор, тип ышанам.


text:
Башҡортостан торлаҡ төҙөлөшө буйынса алдынғы ун төбәк исемлегенә инде
Башҡортостан илдә торлаҡ төҙөлөшө буйынса Рәсәйҙең алдынғы ун субъекты исемлегенә инде. Росстат 2012 йылдың беренсе кварталында торлаҡты сафҡа индереү күләмдәрен иҫәпләп сығарҙы.
Иң күп торлаҡ Краснодар крайында төҙөлә, бөтә Рәсәйҙә файҙаланыуға тапшырылғандың 9,9 проценты унда сафҡа индерелгән. Артабан Мәскәү өлкәһе килә — 8%. Төмән өлкәһендә — 6,4, Татарстанда — 6,1%. Мәскәү, Санкт-Петербург ҡалаларын һәм Ставрополь крайын артта ҡалдырып, Башҡортостан исемлектә һигеҙенсе урында килә. Төбәк өлөшөнә Рәсәйҙә файҙаланыуға тапшырылған торлаҡтың 3 проценты тура килә.
Росстат мәғлүмәттәренә ярашлы, быйыл беренсе кварталда дөйөм майҙаны 9,8 млн квадрат метрға тиң йәмғеһе 111,8 мең фатир файҙаланыуға тапшырылған. Был уҙған йылдағы кимәлгә ҡарағанда 5,7 процентҡа күберәк.
Шәхси төҙөүселәр менән дөйөм алғанда 5,3 млн квадрат метрлыҡ 37,9 мең торлаҡ йорт сафҡа индерелгән.


text:
Фото:
Йыл башынан алып республика халҡынан 2500-ҙән ашыу энергия һаҡлаусы лампалар ҡабул ителгән
Фото:
Башҡортостандағы терегөмөшлө изделиелар ҡабул итеүсе берҙән-бер күсмә пункт – Башҡортостан Республикаһының «Тәбиғәт» дәүләт унитар предприятиеһы экомобиле йыл башынан алып халыҡтан 2500-ҙән ашыу энергия һаҡлаусы лампалар ҡабул иткән.
Терегөмөшлө лампалар йыйыу буйынса һуңғы акция Өфөлә үткән ял көндәрендә, «Минең ҡалам — минең өйөм» экологик акцияһы сиктәрендә үтте.
Предприятиеның инженер-экологы Альбина Шәмсетдинованың хәбәр итеүенсә, сафтан сыҡҡан энергия һаҡлаусы лампалар халыҡтан бушлай ҡабул ителгән. Ни бары уларҙы бындай лампалар ҡабул итеү ойошторолған Якутов исемендәге паркка, Ҡашҡаҙан паркына йәки «Искра» кинотеатры алдындағы майҙанға алып килергә генә кәрәк булған.
— Сәғәт ярымлыҡ эко-акция дауамында йөҙҙән ашыу энергия һаҡлаусы лампа һәм терегөмөшлө термометр йыйҙыҡ. Өфө халҡының тирә-яҡ мөхитте һаҡлауға үҙ өлөшөн индереүҙәре, сүп-сарҙы айырып йыйыуға беренсе аҙым яһауҙары ҡыуандырҙы, — тине Альбина Шәмсетдинова.
«Тәбиғәт» дәүләт унитар предприятиеһынан хәбәр итеүҙәренсә, майҙа экомобилдең Ҡариҙел һәм Дыуан райондарына сәфәре планлаштырыла. Терегөмөшлө изделиелар йыйыу буйынса акцияның теүәл датаһы һәм үткәреләсәк урындары тураһында өҫтәмә рәүештә хәбәр ителәсәк.


text:
Җанисәп 2010: Татар-башкорт баласы кайсы милләттән?
Башкортстанда башкорт телендә чыгучы “иң рәсми” “Башкортостан” газетында “Уяныгыз, башкорт ирләре!” дигән язма чыкты. Әлеге ялкынлы мөрәҗәгатьнең авторы татар хатыны белән катнаш никахта булган башкорт ирләрен балаларын бернигә карамыйча "башкорт" дип яздырырга өнди.
"Уянығыҙ, башҡорт ирҙәре!" дигән мәкаләне язган Маһинур Хөбетдинова үзе яшәгән Стәрлебаш районында хакимиятнең җанисәп чарасына ныклап әзерләнүенә соклану белдерә:
“Халыҡ иҫәбен алыу уңышлы үтһен өсөн стәрлебаштар уға бөтә төп көстө йәлеп иткән. «Стәрлебаш шишмәләре» гәзитендә был хаҡта яңылыҡтар һәм мәҡәләләр сығып тора. Йәй «Орленок» балалар һауыҡтырыу лагерында күркәм кисәнең ойошторолоуын ишетеп ҡыуандыҡ. Бер һүҙ менән әйткәндә, йән иҫәбен алыуҙың маҡсаттары һәм бурыстары киң йәмәғәтселеккә тулыһынса еткерелеп тора”, ди ул райондагы татарларны да башкортлар дип раслаучы пропагандага шатланып.
Шуннан соң ул төп мәсьәләгә күчә – ире башкорт, хатыны татар булган катнаш гаиләләрдәге балаларны ничек итеп башкорт дип яздыртуга:
“Тик мине, башҡорт ауылында ғүмер итеүсе ябай ҡатынды, бына нәмә борсоуға һала. Башҡорт ирҙәренең моңһоҙлоғона һәм бошмаҫлығына нисек түҙмәк кәрәк!? Бүтән яҡтарҙағы шикелле, беҙҙә лә ҡатнаш ғаиләләр бихисап. Кәләштәре татар милләтенән булғандар бигерәк күп.
Көслө зат – мал табыусы, донъя бөтәйтеүсе. Тырыш һәм уңғанлыҡтары һоҡландыра, әлбиттә. Ә рухи теҙгенде бындай ғаиләләрҙә ҡатын-ҡыҙ ҡулына алған. Бала-сағаны тәрбиәләү, ата-әсәләр йыйылышына йөрөү, ваҡытлы матбуғаттың ниндәйенә яҙылыу һәм башҡа хәстәрлектәрҙең барыһы ла хужабикәләрҙең иңендә. Йәшерен-батырыны юҡ, ғәҙәттә, ҡатнаш ғаиләләрҙә бала әсәһенең туған телендә аралаша. Буй еткергәс, улар татар булып китә. Ирҙәр быға ваҡ мәсьәлә тип ҡарап, ныҡ яңылыша.
Халыҡ иҫәбен алыу – ифрат яуаплы эш. Ә башҡорт ғаиләләрендә ошо бурысты борон-борондан тик ир-ат башҡарған. Яҙғандарымды уҡып, үҙ ғаиләһендә донъя тотҡаһы һаналған башҡорт ирҙәре әҙ генә булһа ла уйланһын ине”, дип хафалана Маһинур ханым.
Хафаланып кына калмый, башкорт ирләренә ялкынлы чакыру белән мөрәҗәгать итә:
“Уянығыҙ, башҡорт ирҙәре! Ана, ҡатынға әйтегеҙ, был эштәр менән ул шөғөлләнә тип, ҡул һелтәп ҡуймағыҙ”.
Башкортстан хөкүмәте газетында басылган мондый мөрәҗәгатьне укып, күпме башкорт-татар гаиләсендә ызгыш чыгасын алдан әйтеп булмый, шулай да мондый хәлләрнең булачагын фаразлап буладыр.


text:
Сыбар ҡаҙ
Сыбар ҡаҙ, ҡыр ҡаҙы (урыҫ. Гуменник)— йорт ҡаҙы ҙурлығында һыу ҡошо.
Күмәкләшеп йәки парлашып йәшәйҙәр. Бащы, муйыны, һырты ҡара-көрән. Ҡанаттарында һәм түшенең аҫ яғында нәҙек аҡ һыҙыҡтар бар. Ҡорһағы һәм ҡойроҡ аҫты аҡ. Суҡышы ҡара, унда алһыу, ҡыҙғылт һары һәм ҡыҙыл Ъыҙыҡтар бар. Аяҡтары ҡыҙғылт һары. Ала ҡаҙҙан ҡарараҡ' төҫө һәм „ һыҙыҡлы суҡыштары менән айырыла.
Тауышы яңғырауыҡлы: «ҡыйғаҡ» йәки «ҡо-ғоңҡ».
Урмандағы күлдәрҙә һәм йылғаларҙа йәшәй. Үлән, төрлө орлоҡ, һыу үҫемлектәре менән туҡлана. Күсмә ҡош. Бик һирәк осрай. Беҙҙә яҙлы-көҙлө үтешләй генә туҡталып китә. Беҙҙең яҡтарҙа оя ҡормай. Ите һәм мамығы әсән аулайҙар.
Әҙәбиәт[үҙгәртергә | вики-тексты үҙгәртергә]
- Э.Ф. Ишбирҙин. Башҡортостан ҡоштары китабы. Өфө,1986 йыл. ИБ №3478 28.693.35 И 90
- Бейчек В., Штясны К. Птицы. Иллюстрированная энциклопедия. М.: Лабиринт-пресс


text:
Башҡортостан экспозицияһы «Интурмаркет-2010» күргәҙмәһендә юғары баһа алды
Башҡортостан экспозицияһы 13 марттан 16-һына тиклем Мәскәүҙә «Крокуc-Экспо» күргәҙмә комплексында барған «Интурмаркет-2010» V халыҡ-ара туристик күргәҙмәһе йомғаҡтары буйынса биш иң яҡшы экспозиция иҫәбендә билдәләнде.
БР Йәштәр сәйәсәте, спорт һәм туризм министрлығынан хәбәр итеүҙәренсә, күргәҙмәгә килеүселәрҙең иғтибарын бигерәк тә Нефтекама автозаводы продукцияһы — Нидерландтарҙың VDL компанияһы менән берлектә сығарылған уңайлы «НефАЗ» туристик автобусы йәлеп итте. Европа кимәлендәге был автобустың үҙенсәлеген һәм Рәсәй туриндустрияһы өсөн уның әһәмиәтлелеген Башҡортостан экспозицияһын килеп ҡараған рәсми кешеләр: Туризм буйынса федераль агентлыҡ етәксеһе Анатолий Ярочкин, Рәсәй Федерацияһы спорт, туризм һәм йәштәр сәйәсәте министры урынбаҫары Олег Рожнов, БМО Бөтә донъя туризм ойошмаһының башҡарыусы директоры Золтан Шомоги, Федерация Советы һәм РФ Дәүләт Думаһы вәкилдәре һәм башҡалар ҙа билдәләне.
Күргәҙмәлә республика делегацияһын етәкләүсе БР йәштәр сәйәсәте, спорт һәм туризм министрының беренсе урынбаҫары Кинйә Күскилдин әйтеүенсә, Золтан Шомоги менән Олег Рожнов беҙҙең төбәктең ҙур потенциалын һәм инвестицион йәлеп итеүсәнлеген юғары баһаланы.
Башҡортостан экспозицияһы менән таныштырыу сиктәрендә күргәҙмәгә килеүселәр турбизнес мөмкинлектәре менән таныша һәм төбәктең үҙенсәлеген баһалай алды. Теләгәндәр ҡымыҙ, бөтә донъяға билдәле башҡорт балы, сәк-сәк, йылҡы итенән ашамлыҡтарҙан ауыҙ итте һәм милли кейем коллекцияларын ҡараны.
Форум йомғаҡтары буйынса үткәрелгән тантаналы ҡабул итеүҙә БР Спорт министрлығына Анатолий Ярочкин күргәҙмәлә эште ойоштороуға ижади ҡараш өсөн Туризм буйынса Федераль агентлыҡ дипломын тапшырҙы.


text:
2011 йылда мәғарифҡа федераль бюджеттан 500 миллиард һум аҡса бүленәсәк
2011 йылда федераль бюджеттан “Мәғариф”ҡа бүленәсәк аҡса 495,8 миллиард һум тәшкил итәсәк. Был уҙған йыл менән сағыштырғанда — 28, 2008 йылдағынан 50 процентҡа күберәк. Был турала РФ Мәғариф һәм фән министрлығының рәсми сайтында хәбәр ителә.
2010 йыл менән сағыштырғанда федераль бюджет сығымдары юғары белем биреүгә һәм вуз тамамлағандан һуң һөнәри белем биреүгә — 15 процентҡа, мәғариф өлкәһендәге ғилми-ғәмәли тикшеренеүҙәргә ике тапҡыр артасаҡ.
Ил иҡтисады өсөн юғары белемле квалификациялы белгестәр әҙерләүҙең әһәмиәтен иҫәпкә алып, былтыр башланған сара — Рәсәйҙең төп университеттарына йыл һайын 30 миллиард һум күләмендә өҫтәмә ярҙам күрһәтеүҙе 2011-2013 йылдарҙа дауам итеү күҙ уңында тотола. Бу аҡса инновация яғынан әүҙем юғары уҡыу йорттарына ярҙам итеү маҡсатында уларҙың инновацион инфраструктураһын үҫтереүгә, Рәсәй вуздарының һәм производство предприятиеларының берлектәге эшен дауам итеүгә, илебеҙҙең юғары уҡыу йорттарына төп ғалимдарҙы йәлеп итеүгә тотоноласаҡ.


text:
Республикала инвалид балаларға социаль пенсия күләме 10190 һум тәшкил итте
Ағымдағы йылдың май айынан инвалид балалар һәм бала саҡтан I төркөм инвалидтары социаль пенсияларҙы яңы күләмдә ала башланы. Әлеге төр социаль пенсия күләме Башҡортостанда бөгөнгө көндә 10190 һум 77 тин тәшкил итә, тип хәбәр иттеләр РФ Пенсия фондының Башҡортостан буйынса бүлексәһенән. Бындай пенсияларҙы республикала инвалид бала һәм бала саҡтан I төркөм инвалидтарын тәрбиәләгән 19 мең ғаилә алды.
Иҫегеҙгә төшөрәбеҙ, федераль законға ярашлы, инвалид балаларға һәм бала саҡтан I төркөм инвалидтарына социаль пенсия 2013 йылдың 1 ғинуарынан арттырылырға тейеш ине. Шуға күрә май айында ғаиләләр пенсияны был ай өсөн генә түгел, ә яңы күләм менән ғинуар-апрель айҙарында алған пенсияның айырмаһын да алды.


text:
Башҡортостанда банкылар секторы Рәсәйгә ҡарағанда тиҙерәк аяҡҡа баҫа
— Башҡортостанда банкылар секторы бөтә донъя глобаль көрсөгөнән һуң Рәсәйҙәгегә ҡарағанда тиҙерәк аяҡҡа баҫа, – тип хәбәр итте йыл йомғаҡтарына арналған матбуғат конференцияһында Башҡортостан Республикаһы Милли банкы етәксеһе Рөстәм Мәрҙәнов.
Республикала банкылар секторы эшенә тотороҡлолоҡ хас: уҙып барыусы йылда түләүҙәр системаһы тотороҡло эшләне, республиканың бер банкы ла ябылманы, — тине Рөстәм Хәбиб улы.
Башҡортостанда Рәсәй менән сағыштырғанда банкылар системаһының йылдамыраҡ аяҡҡа баҫыуы төп күрһәткестәр буйынса билдәләнә. Мәҫәлән, әгәр 2010 йылдың 1 ноябренә Рәсәй Федерацияһында банк активтары 8,5 процентҡа үҫешһә, Башҡортостан Республикаһында иһә – 15,2 процентҡа. РФ буйынса кредит биреү күләме 8,7 процентҡа артһа, БР буйынса – 27,2 процентҡа. Рәсәйҙә халыҡ вкладтарының үҫеше 21,3 процент тәшкил итһә, Башҡортостанда – 25,3 процент. Тотош ил буйынса банкылар капиталы күләме 0,2 процентҡа артһа, республика буйынса – 9,3 процентҡа.
Рөстәм Мәрҙәнов, уҙып барыусы йылда Башҡортостандың банкылар секторында бөтә төп күрһәткестәр буйынса ыңғай үҫеш динамикаһы күҙәтелде, тип билдәләне. БР Милли банкы етәксеһе, 2010 йылда банкылар секторының килеме ике миллиард һумға яҡын тәшкил итте, ә 2009 йылда зыян алты миллиард һумға еткәйне, тип тә өҫтәне.


text:
Фото:
Салауатта футбол буйынса турнир үтәсәк
Фото:
Салауатта футбол буйынса ҡала ярыштарына әҙерлек алып барыла. Турнир Физкультурник көнөнә ҡарата үткәрелә һәм «Йәйге старт» ихата чемпиондары лигаһы сиктәрендә үтә.
Сараның ойоштороусыһы булып физкультура һәм спорт буйынса ҡала комитеты сығыш яһай.
Ярыштар 12 августан 14-енә тиклем барасаҡ. Уйындар «Төҙөүсе» стадионында үтәсәк.
БР Йәштәр сәйәсәте, спорт һәм туризм министрлығынан хәбәр итеүҙәренсә, турнирҙа 12 -16 лет йәштәрҙәге үҫмерҙәр ҡатнаша ала. Бының өсөн команда тупларға һәм спорт комитетына заявка бирергә кәрәк.


text:
Рөстәм Хәмитов: «Имтихандарҙы ғәҙел итеп уҙғарыу беҙҙең өсөн бик мөһим» Фото: БР Президентының матбуғат хеҙмәте
Рөстәм Хәмитов: «Имтихандарҙы ғәҙел итеп уҙғарыу беҙҙең өсөн бик мөһим»
Рөстәм Хәмитов: «Имтихандарҙы ғәҙел итеп уҙғарыу беҙҙең өсөн бик мөһим» Фото: БР Президентының матбуғат хеҙмәте
ӨФӨ, 2014 йыл, 29 октябрь. /«Башинформ» мәғлүмәт агентлығы, Илья Спиридонов/.
29 октябрҙә Башҡортостан Президенты Рөстәм Хәмитов Мәғариф һәм фән өлкәһендә күҙәтеү буйынса федераль хеҙмәт етәксеһе Сергей Кравцов менән осрашты. Осрашыу барышында яҡтар белем биреү сифатын күтәреү мәсьәләләрен, шулай уҡ республикала Берҙәм дәүләт имтиханы һөҙөмтәләрен һәм уны үткәреү перспективаларын тикшерҙе.
— Имтихандарҙы ғәҙел итеп уҙғарыу беҙҙең өсөн бик мөһим. Һәм бының өсөн беҙҙең тәүшарттар бар. Шуға күрә тейешле шарттар булдырыу йәһәтендә йүнәлеште туҡтатмаясаҡбыҙ, — тип айырып әйтте Рөстәм Хәмитов.
Мәғариф һәм фән өлкәһендә күҙәтеү буйынса федераль хеҙмәт етәксеһе Сергей Кравцов, белем биреү сифатын үҫтереүгә йүнәлтелгән, республикала уҙғарылған эшкә юғары баһа бирҙе.
— Күп нәмәлә Башҡортостан башҡа төбәктәр өсөн дә өлгө булып тора. Республикала бик күп ҡыҙыҡлы практикалар ғәмәлгә ашырыла, — тип билдәләне Сергей Кравцов. — Башҡортостан Республикаһында 2014 йылда имтихан ныҡ объектив һәм ғәҙел уҙҙы. Бында Президенттың, мәғариф министрының, бөтә Берҙәм дәүләт имтиханы ойоштороусыларының баһалы хеҙмәте. Ул тырышып уҡыған балаларға имтиханды намыҫлы тапшырырға һәм юғары уҡыу йорттарына инергә мөмкинлек бирә.
Федераль ведомство башлығы, кисәге Рәсәй Федерацияһында тәүге тапҡыр 5-7 кластарҙа математика буйынса белем биреү сифатына милли тикшереү уҙғарылды, тип һөйләне. Унда 70-тән ашыу субъект, 500 мәктәп һәм 65 мең бала ҡатнашты. Артабан оҡшаш тикшереүҙәрҙе рус теле һәм информатика буйынса үткәреү күҙаллана.
— Теге йәки был төбәктә, теге йәки был предмет буйынса сифаттың ниндәй булыуын аңлау, мәғариф системаһын үҫтереү буйынса кәрәкле методик ярҙам күрһәтеү өсөн башҡа белем биреү сифатын баһалау механизмдарын үҫтерәсәкбеҙ, — тине Сергей Кравцов.
Иҫегеҙгә төшөрәбеҙ, Башҡортостан Республикаһында 2014 йылда дәүләт (йомғаҡлау) аттестацияһында Берҙәм дәүләт имтиханын 23 меңдән ашыу кеше тапшырҙы, өҫтәмә осорҙа — 590 кеше. Улар араһында 22,2 меңе сығарылыш уҡыусылары һәм 800 мең самаһы урта профессиональ белем биреү учреждениеларын тамамлаусылар, шулай уҡ уҙған йылдарҙағы сығарылыш уҡыусылары. БДИ һөҙөмтәләре буйынса бөтә предметтар буйынса уртаса балдың кәмеүе, шулай уҡ насар һөҙөмтәләр алған уҡыусылар өлөшөнөң артыуы күҙәтелә. Быйыл 139 уҡыусы аттестатһыҙ ҡалды.


text:
Рөстәм Хәмитов «Һөт иле-2013» фестивалендә ҡатнаштыФото: Андрей Старостин
Рөстәм Хәмитов «Һөт иле-2013» фестивалендә ҡатнашты
Рөстәм Хәмитов «Һөт иле-2013» фестивалендә ҡатнаштыФото: Андрей Старостин
Шәмбе, 31 августа, Өфөнөң Ленин исемендәге майҙанында «Һөт иле-2013» бөтә Рәсәй фестивален асыу тантанаһы үтте. Һөт байрамында Башҡортостан Президенты Рөстәм Хәмитов та ҡатнашты. Ул фестивалдең төп майҙансыҡтарын ҡарап сыҡты.
— Барығыҙҙы ла һөт байрамы менән ҡотлайым, — тине Рөстәм Хәмитов, ҡала халҡын сәләмләп. – Яратҡан ризығыбыҙ – һөт фестиваленә күптәрҙең ғаиләләре, балалары менән килеүе шатлыҡлы күренеш.
Президент билдәләүенсә, малсылыҡ тармағының үҫешкән булыуына ҡарамаҫтан, «һөт беҙгә әлегә етмәй», шуға күрә «малсылыҡ фермаларын күберәк төҙөйәсәкбеҙ, ауыл хужалығы предприятиеларына артабан да ярҙам итәсәкбеҙ».
Фестивалдә көн дауамында ике һөт фонтаны эшләне. Уларҙы Өфө мэры Ирек Ялалов һәм Милли һөт етештереүселәр союзы рәйесе Андрей Даниленко тантаналы рәүештә асты.
Сарала ҡатнашыусыларҙың һәр береһе берәр стакан һөт эсте. Иҫегеҙгә төшөрәбеҙ, 2011 йылдың 3 сентябрендә һөт байрамында ҡатнашыусылар 6168 литр һөт эскәйне.


text:
Балтас районында «Минең республикам» экологик акцияһы старт ала
БР Йәштәр сәйәсәте, спорт һәм туризм министрлығы менән республика йәштәрҙе эш менән тәьмин итеүгә булышлыҡ итеү үҙәге ойошторған “Минең республикам” йәштәрҙең республика социаль – экологик акцияһының тәүге этабы Балтас районында 17 апрелдә старт ала.
Акция бишенсе йыл рәттән үткәрелә. Йыл һайын был сарала биш меңгә яҡын йәш кеше ҡатнаша. Экология торошон яҡшыртыу, бар торама пункттарҙа ла уңайлы мөхит формалаштырыу һәм Башҡортостан экологияһы өсөн йәштәрҙең яуаплылығын арттырыу уның төп маҡсаттары иҫәпләнә.
Субботникта райондың йәштәр һәм балалар йәмәғәт берекмәләре, урта махсус белем биреү йорттары һәм мәктәптәре ҡатнаша. Үҙҙәренең символикаһы һәм атрибутикаһы булған командаларҙың ҡатнашыуы сараға тантаналы төҫ бирәсәк. Субботникта ҡатнашыусыларҙың барыһы ла Танып йылғаһы ярын төҙөкләндереүҙә ярыша ала. «Минең республикам» акцияһы эстафетаһын артабан Башҡортостандың башҡа райондары һәм ҡалалары дауам итәсәк.


text:
Рөстәм Хәмитов мәҙәниәт хеҙмәткәрҙәренә наградалар тапшырҙыФото: Олег Яровиков
Рөстәм Хәмитов мәҙәниәт хеҙмәткәрҙәренә наградалар тапшырҙы
Рөстәм Хәмитов мәҙәниәт хеҙмәткәрҙәренә наградалар тапшырҙыФото: Олег Яровиков
15 июндә Башҡортостандың мәҙәниәт хеҙмәткәрҙәре үҙҙәренең һөнәри байрамын билдәләне. Бөгөнгө көндә төбәктең дәүләт һәм муниципаль мәҙәниәт учреждениеларында 22 меңдән ашыу кеше эшләй.
Кесе йома, 20 июндә, республика Президенты Рөстәм Хәмитов ижади хеҙмәткәрҙәргә дәүләт наградаларын һәм проекттарҙы тормошҡа ашырыуға гранттар тапшырҙы.
— Һеҙ беҙҙең ғорурлығыбыҙ, әхлаҡи таянысыбыҙ булып тораһығыҙ. Кешеләрҙең рухи сәләмәтлеге өсөн күп нәмә эшләйһегеҙ, — тип билдәләне Рөстәм Хәмитов. – Мәҙәниәт хеҙмәткәрҙәре – әҙиптәр, рәссамдар, артистар кешеләрҙең хис-тойғоларын, кисерештәрен тойоуҙан тыш, уларҙы үҙгәртеү һәләтенә лә эйә. Һеҙ – аҡыл аша түгел, ә йөрәк, һиҙемләү тойғоһо аша тормошобоҙҙо аңлап белгән һәм башҡаларҙың да рухи донъяһын формалаштырған кешеләр. Йәштәргә рухи ҡиммәттәр системаһын ҡабул итергә, быуындар бәйләнешен аңларға ярҙам итеүегеҙ, уларҙа илебеҙҙең бөйөк күп милләтле мәҙәниәте өсөн ғорурлыҡ тойғоһон тәрбиәләүегеҙ бик мөһим.
Мәҙәниәт хеҙмәткәрҙәренә ярҙам күрһәтеүҙе Президент мөһим бурыстарҙың береһе тип атаны. Ҡыҙғанысҡа ҡаршы, төрлө сәбәптәр арҡылы мәҙәниәткә хеҙмәт иткән кешеләрҙең матди именлеге тейешле кимәлдә түгел, тип билдәләне Рөстәм Хәмитов. Шул уҡ ваҡытта, уның фекеренсә, был өлкәләге хәлде яҡшырытыу өсөн ҙур эштәр башҡарыла.
— Әлеге йылдан башлап мәҙәниәт хеҙмәткәрҙәренең торлаҡ шарттарын яҡшыртыуға 50-шәр миллион һум аҡса бүленәсәк. Был күп түгел, әммә бындай аҙым йылдар ғына түгел, тиҫтәләгән йылдар буйы йыйылып килгән мәсьәләләрҙе хәл итә башларға ярҙам итәсәк. Йырсы, музыкант, композитор, рәссамдарҙың дөйөм ятаҡтарҙа, бәләкәй бүлмәләрҙә йәшәүен күреү минең өсөн дә аяныслы. Ижад кешеләрен бындай шарттарға ҡуйғаныбыҙ өсөн оят, — тип һыҙыҡ өҫтөнә алды Президент.
Рөстәм Хәмитов билдәләүенсә, бөгөн республикаға яңы спектаклдәр, яңы идеялар кәрәк, мәҙәниәтте заманса йүнәлештә үҫтереү зарур. Был маҡсаттарға 2013 йылдан башлап йыл һайын 100 миллион һум аҡса бүленәсәк.
Башҡортостан Президенты шулай уҡ киләсәк быуындар өсөн бай мәҙәни мираҫыбыҙҙы һаҡлап ҡалыу мәсьәләһен билдәләне. Әлеге йылдан башлап башҡорт әҙәбиәте, музыка, һынлы сәнғәт әҫәрҙәренең электрон коллекцияһын булдырыу өсөн ҙур ресурстар йүнәлтеләсәк. Был әҫәрҙәр оҙаҡ йылдар һаҡланһын өсөн, уларҙы заманса форматҡа күсереү зарур, тине республика етәксеһе. Ағымдағы йылда был маҡсаттарға 35 миллион һум аҡса бүленгән.
Бынан тыш, быйыл йәнә бер ҙур проект тормошҡа ашырыла башланы. Уның сиктәрендә музыка мәктәптәре яңы музыка ҡоралдары менән тәьмин ителәсәк.
Киләсәккә пландар хаҡында һүҙ йөрөтөп, Рөстәм Хәмитов, республика Рәсәйҙең 2014 йылды Мәҙәниәт йылы тип иғлан итеү тураһындағы матур башланғысын хуплаясаҡ, тип белдерҙе. Ошо айҡанлы киләһе йылда беҙҙе күп ҡыҙыҡлы ваҡиғалар көтә.
Ниһайәт, Башҡортостан Президенты мәҙәниәт хеҙмәткәрҙәренә наградалар тапшырҙы. Билдәле композитор Роза Сәхәүетдинова Салауат Юлаев орденына лайыҡ булды. Х.Әхмәтов исемендәге Башҡорт дәүәлт филармонияһының нәфис һүҙ оҫтаһы Александр Донгузовҡа «Башҡортостан Республикаһының халыҡ артисы» исеме бирелде. Башҡорт дәүләт опера һәм балет театры артисы (солисы) Артур Кәйепҡолов, А.Мөбәрәков исемендәге Сибай дәүләт башҡорт драма театрының драма артисы Венер Сөнәғәтов, Башҡорт дәүләт филармонияһының балет артисы Лилиә Хажиғәлиева Башҡортостандың атҡаҙанған артистары булды. График Сергей Маджар «Башҡортостан Республикаһының атҡаҙанған рәссамы» исеменә лайыҡ булды.
Бынан тыш, Рөстәм Хәмитов 30 кешегә гранттар тапшырҙы. 25 хеҙмәткәр 100-шәр мең һум аҡса алды. Улар араһында – Башҡорт дәүләт университетының журналистика кафедраһы доценты Сәнә Алиева, «Компьютерный практикум» журналының баш мөхәррире Мариат Артюхова, «Башҡортостан» киностудияһы режиссеры Вилюра Иҫәндәүләтова, З.Исмәғилев исемендәге Өфө дәүләт сәнғәт академияһының халыҡ инструменттары кафедраһы профессоры Рәжәп Шәйхетдинов.
Биш коллективҡа 300 мең һум күләмендә гранттар тапшырылды. Улар араһында – БР Милли музейы, БР Күсемһеҙ мәҙәни мираҫ объекттарын һаҡлау һәм файҙаланыу буйынса ғилми-производство үҙәге, БР «Башҡортостан» дәүләт телерадиокомпанияһының күңел асыу тапшырыуҙары редакцияһы етәксеһе Рита Өмөтбаева, «Ҡурайсы» ижади төркөмө» төбәк йәмәғәт ойошмаһы етәксеһе Роберт Юлдашев, Башҡортостан Республикаһының ЮНЕСКО эштәре буйынса комитеты.


text:
Константин Толкачев менән Тәлғәт Тажетдин юғары дәүләт наградаларына лайыҡ булды
Башҡортостан Республикаһы Дәүләт Йыйылышы — Ҡоролтай Рәйесе Константин Толкачев менән Юғары мөфтөй, Рәсәй мосолмандарының Үҙәк диниә назараты рәйесе Тәлғәт Тажетдин Рәсәй Федерацияһы Президентының 2013 йылдың 19 октябрендәге 783-сө Указы менән юғары наградаға күрһәтелде.
Республика парламенты спикеры «закондар сығарыу эшендәге әүҙем эшмәкәрлеге, законлылыҡты нығытыуҙа, юридик кадрҙар әҙерләүҙәге ҡаҙаныштары, күп йыллыҡ намыҫлы хеҙмәте өсөн» Дуҫлыҡ ордены менән наградланды.
Юғары мөфтөй «өлгәшкән хеҙмәт уңыштары, күп йыллыҡ намыҫлы хеҙмәте һәм әүҙем йәмәғәт эшмәкәрлеге өсөн» IV дәрәжә «Ватан алдындағы ҡаҙаныштары өсөн» орденына лайыҡ булды.


text:
Эксперттар проект-смета документацияһында етешһеҙлектәрҙе асыҡлай
Былтыр Рәсәй дәүләт экспертизаһының Башҡортостан Республикаһы буйынса идаралығы 1573 берәмек проект-смета документацияһын ҡараны. Шуларҙан 764 документ ыңғай һығымта алды. Уларҙың дөйөм смета хаҡы 44 миллион һум самаһы тәшкил итте. Был турала БР Төҙөлөш һәм архитектура буйынса дәүләт комитетындағы кәңәшмәлә Идаралыҡ начальнигы Иван Штында хәбәр итте.
— Ыңғай һығымта алған бөтә проект документацияһы ла дәүләт экспертизаһы иҫкәрмәләре буйынса ҡайтанан еренә еткереп эшләнде. Был уларҙы проект ҡарарҙарының ышаныслылығын һәм хәүефһеҙлеген тәьмин итеү буйынса ғәмәлдәге ҡануниәт һәм норматив техник документтары талаптарына ярашлы хәлгә килтереү өсөн кәрәк булды, — тип билдәләне Иван Штында. — Проект документацияһының яртыһынан ашыуы ике-өс тапҡыр ҡабаттан эшкәртеүгә ҡайтарылды. Быға бер нисә ай үтте.
Рәсәй дәүләт экспертизаһының Башҡортостан Республикаһы буйынса идаралығы начальнигы әйтеүенсә, проект документацияһында нормаларҙан һәм ҡағиҙәләрҙән байтаҡ ситләшеүҙәр асыҡланды. Атап әйткәндә, янғын хәүефһеҙлеге ҡағиҙәләрен боҙоуҙар байтаҡ.


text:
Төйөт
Төйөт (урыҫ.Пеночка-весничка) (лат. Phylloscopus trochilus) — һылыуҡастар ғаиләһенән булған бәләкәй генә һайраусы ҡош.
Ҡылыҡһырлама[үҙгәртергә | вики-тексты үҙгәртергә]
Турғайҙан бәләкәйерәк. батаҡтан ботаҡҡа һикергеләп йөрөүсе етеҙ генә теремек ҡош. Һырт яғы йәшел, өҫ яҡтан ҡойроҡ төбө сағыу йәшел. Кәүҙәһенең аҫ яғы һарғыл аҡ һәм түше һап- һары. Ҡанаттарының осо ҡара, ҡалған ҡауырһындары йәшкелт һәм аҡ ситле һорғолт көрән. Төйөттәр башлыса үҙ — ара тауыштары менән генә айырылалар.
Тауышы[үҙгәртергә | вики-тексты үҙгәртергә]
Ҡыҫҡа ғына итеп һыҙғыра: «төйөт». Һайрауы ла шул ҡысҡырыуҙы ҡабатлап тора: «төйөт-төйөт-төйөт- төйөт»
Йәшәгән урыны[үҙгәртергә | вики-тексты үҙгәртергә]
Урмандарҙа, ҡыуаҡлыҡтарҙа йәшәй. Күсмә ҡош. Киң генә таралған. Ерҙә, ҡайһы ваҡыт ботаҡта йәки ҡыуаҡтарҙа оялай.
Үрсеүе[үҙгәртергә | вики-тексты үҙгәртергә]
Ерән йәки күкһел ерән бөрсөклө 5-7 бөртөк йомортҡа һала.
Туҡланыуы[үҙгәртергә | вики-тексты үҙгәртергә]
Ваҡ бөжәктәр менән туҡлана.
Диалекттарҙа[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
Э. Ф. Ишбирҙин. Башҡортостан ҡоштары. — Өфө, 1986/ — 91-се бит.


text:
Фото:
Көньяҡ Корея журналистары Башҡортостан тураһындағы тәьҫораттары менән бүлеште
Фото:
Көньяҡ Корея журналистары Өфөгә килеп ҡайтыуҙан һуң ҡалған тәьҫораттары менән «Ханкук Ильбо» көндәлек гәзитендә бүлеште. Күптән түгел Рәсәй Һәм Көньяҡ Корея киң мәғлүмәт сараларының вәкилдәре араһында алмашыу программаһында ҡатнашыу сиктәрендә улар тәүгә Башҡортостанда булды. Журналистар бығаса Өфө менән таныш булмауҙары хаҡында әйтте.
«Бында нефть эшкәртеү заводы урынлашҡан, унан бензин Мәскәүгә тиклем ебәрелә. Дәүләт фермаларында көн һайын тиҫтәләгән тонна һөт етештерелә. Бөйөк Ватан һуғышы осоронда Өфөлә ҙур госпиталдәр булған», — тип хәбәр итә Көньяҡ Корея баҫмаһы.
Журналистар Башҡортостан баш ҡалаһының сәнәғәт үҫешенә айырыуса баҫым яһай. Атап әйткәндә, улар уҡыусыларға Өфөнөң авиация сәнәғәте һәм нефть эшкәртеү комплексы тураһында мәғлүмәт бирә.
Көньяҡ Кореянан хеҙмәттәштәребеҙ социаль өлкәне лә урап үтмәгән:
«Өфөлә миллиондан ашыу кеше йәшәй. Дөйөм Рәсәйҙәге демографик хәлдән айырмалы рәүештә, бында тыуымға зарланмайҙар».
Өфөлә торлаҡ, башҡа социаль объекттар һәм сауҙа-күңел асыу комплекстары төҙөүгә ҙур иғтибар бүленә, тип яҙа улар.


text:
Владимир Рогачев: «Аҡмулла — бер нисә төрки халҡының бөйөк мәғрифәтсеһе»
— Өфөлә барған бөгөнгө конференцияның темаһы, һис шикһеҙ, көнүҙәк,— тип билдәләне Евсевьев исемендәге Мордва дәүләт педагогия институты профессоры Владимир Рогачев, «Мәғрифәтселәрҙең мәҙәниәт һәм мәғарифтағы гуманистик мираҫы» халыҡ-ара конференцияһының әһәмиәтенә туҡталып. — Мифтахетдин Аҡмулла — бер нисә төрки халҡы өсөн күренекле мәғрифәтсе. Был шәхес башҡорттар мәҙәниәтендә ҙур эҙ ҡалдырған, мәғрифәтселекте үҫтереүҙең төп йүнәлештәрен билдәләгән, бай этнографик материал туплаған, башҡорт шиғриәтенә, әҙәбиәтенә нигеҙ һалған һәм был йүнәлештәге уның эштәре баһалап бөткөһөҙ.
Конференция сиктәрендә профессор Рогачев Урал-Волга буйы төбәгендәге мәғрифәтселеккә арналған доклад менән сығыш яһаны. Владимир Рогачевтың билдәләүенсә, дуҫ халыҡтарҙың мәғрифәтселек эшмәкәрлеге һәр ваҡыт Мордовия ғалимдарының күҙ уңында булған. Төбәктә был мәсьәләләрҙе бөтә яҡлап өйрәнеүсе Волга буйы мәғрифәтселеген өйрәнеү мәктәбе эшләп килә.


text:
Фото:
1 октябрҙә Өфөлә йылытыу миҙгеле башлана
Фото:
Йома, 1 октябрҙә, Өфөлә йылытыу миҙгеле башлана. Хәтерегеҙгә төшөрәбеҙ, Башҡортостандың баш ҡалаһының бер нисә балалар һәм медицина учреждениеларына йылы бирелгән дә инде. Ҡала хакимиәте ҡарарына ярашлы, ошо уҡ көндө йылытыу миҙгеле Благовещенск ҡалаһында ла старт аласаҡ. Ошо арала Күмертауҙа ла ҡарар сығыуы көтөлә.
«Башкирэнерго» асыҡ акционерҙар йәмғиәтенең корпоратив коммуникациялар буйынса департаментынан хәбәр итеүҙәренсә, Башҡортостан йылылыҡ бүлеү селтәрҙәре йылылыҡ энергияһын ҡулланыусыларға властың муниципаль органдарының тейешле ҡарарҙары сыҡҡандан һуң ебәрә башлай. Бындай документтар Ағиҙелдә, Нефтекамала, Стәрлетамаҡта, Сибайҙа һәм Ишембайҙа көсөнә инде. Салауатта йылы әлегә һаулыҡ һаҡлау һәм мәғариф объекттарына ғына бирелә.
Беренсе сиратта балалар баҡсаларындағы, мәктәптәр, дауалау учреждениеларындағы батареяларға йылы килә. Йылы биреү – ҡатмарлы технологик процесс, ул, ҡағиҙә булараҡ, бер нисә көнгә һуҙыла. Йылылыҡ миҙгелен асыуға «команда» бирелгәс тә, йорттарҙағы батареялар йылынасаҡ, тип уйларға ярамай. Йылылыҡ энергияһы буйынса бурыстары булған предприятиеларға «йылы» гигакалорийҙар ебәреүҙең бурыстар ҡапланғансы башланмауы ла ихтимал.


text:
Владимир Путин «Егерме төркөмө» саммиттарында ҡатнашыусыларҙы Өфөлә БРИКС саммиттарына саҡырҙы
ӨФӨ, 2014 йыл, 17 ноябрь. /«Башинформ» мәғлүмәт агентлығы/.
Австралияла «Егерме төркөмө» саммиттары башланыр алдынан БРИКС дәүләттәре һәм башлыҡтарының осрашыуы уҙҙы, унда Рәсәй Президенты Владимир Путин, Бразилия Президенты Дилма Роуссефф, Ҡытай Халыҡ Республикаһы Рәйесе Си Цзиньпин, Һиндостан Премьер-министры Нарендра Моди, Көньяҡ-Африка Республикаһы Президенты Джейкоб Зума ҡатнаштылар.
— Хөрмәтле хеҙмәттәштәр, дуҫтар! — тип мөрәжәғәт итте йыйылғандарға Владимир Путин. — «Егерме төркөмө» сиктәрендә осрашыуыбыҙ бик файҙалы һәм мөһим тип иҫәпләйем, сөнки ул ғәйәт ҙур мәғлүмәт ағымында, әүҙем үҫешеүсән иҡтисадтарҙың ҡыҙыҡһыныуын иҫәпкә алып, донъя сауҙаһы, донъя финанстарының торошо хаҡында, донъя иҡтисадындағы хәлде яҡшыртыу өсөн нисек бергәләп эшләү кәрәклеге тураһында ҡараштарыбыҙҙа йүнәлеш алырға мөмкинлек бирә.
Шул юҫыҡтан билдәләп үтәһем килә, БРИКС-та үҙ финанс институттарын булдырыу буйынса хәлдәр уңышлы үтәлә. Бразилия Президенты Дилма Роуссефф ханым яңы ғына шуның хаҡта хәтергә алды. Форталезда саммитта ойошторолған Үҫеш банкын һәм Шартлы валюта резервтары пулын булдырыу тамамлана. Уларҙың капиталаның дөйөм күләме ярайһы уҡ – 200 миллиард доллар. Шулай итеп, глобаль иҡтисадта көрсөк хәле килеп тыуған осраҡта, милли капитал баҙарын тотороҡландырырға һәләтле беҙҙең дөйөм механизмдар барлыҡҡа киләсәк. Өҫтәүенә, күмәкләп кредит биреү өсөн яңы мөмкинлектәр сауҙа һәм инвестиция бәйләнештәрен киңәйтергә тәьҫир итәсәк.
Шуныһы мөһим, «бишлектә» ҡатнашыусылар араһындағы үҙ-ара эшмәкәрлек башҡа йүнәлештәр буйынса ла нығына. Сәнәғәт һәм технологик кооперацияһы һөҙөмтәлерәк була башланы. Энергетика, файҙалы ҡаҙылма байлыҡтары сығарыу һәм эшкәртеү, агроиндустрия, юғары технологиялар кеүек өлкәләрҙә яңы уртаҡ проекттар барлыҡҡа килә. Халыҡ-ара мәғлүмәт именлеге мәсьәләләре буйынса дөйөм ҡараштан сығып эш итәбеҙ, һаулыҡ һаҡлау, мәғариф һәм фәнде үҫтереүҙә киҫкен социаль проблемаларҙы хәл итеүҙә тәжрибә уртаҡлашабыҙ.
Хөрмәтле дуҫтар һәм хеҙмәттәштәр. Киләһе йылдың апреленән алып БРИКС-та рәйеслек Рәсәйгә күсә. Берҙәмләшеүебеҙ сиктәрендә беҙҙең тырышлыҡ хеҙмәттәшлекте артабан киңәйтеүгә йүнәлтеләсәк. Рәсәй яғы иҡтисади уҙаҡташлыҡ стратегияһы һәм инвестиция хеҙмәттәшлегенең «юл картаһы» проекттарын әҙерләй. Һеҙҙе барығыҙҙы ла киләһе йылдың 8-9 июлендә Рәсәйҙең Өфө ҡалаһына уртаҡ эш өсөн саҡырам. Был сараға күмәкләп әҙерләнәсәкбеҙ.


text:
Рөстәм Хәмитов Сибайҙа етем балаларға яңы фатир асҡыстарын тапшырҙы Фото: Башҡортостан Башлығының матбуғат хеҙмәте
Рөстәм Хәмитов Сибайҙа етем балаларға яңы фатир асҡыстарын тапшырҙы
Рөстәм Хәмитов Сибайҙа етем балаларға яңы фатир асҡыстарын тапшырҙы Фото: Башҡортостан Башлығының матбуғат хеҙмәте
ӨФӨ, 2016 йыл, 8 сентябрь. /«Башинформ» мәғлүмәт агентлығы, Александр Смирнов/.
7 сентябрҙә Башҡортостан Башлығы Рөстәм Хәмитов Сибайға эш сәфәре барышында етем балаларға яңы фатир асҡыстарын тапшырҙы һәм өй туйлаусылар менән аралашты.
Объекттың хаҡы 20,6 миллион һум тәшкил итте, шул иҫәптән Башҡортостан Торлаҡ төҙөлөшө үҫеше фондынан 6,5 миллион һәм республика ҡаҙнаһынан 14 миллион һум аҡса йүнәлтелде. Яңы йорттан авария хәлендәге торлаҡта йәшәгән 32 кеше фатир аласаҡ. Дүрт бер бүлмәле фатир ата-әсә ҡарауынан ҡалған балалар өсөн тәғәйенләнгән. Ҡалған 13 фатир квадрат метры 31,9 мең һумға һатыуға ҡуйылған.
Етем балаларҙы торлаҡ менән тәьмин итеү буйынса республика программаһы сиктәрендә 2016 йылда Сибайға федераль һәм республика ҡаҙнаһынан 15 миллион һумдан ашыу аҡса бүленгән, улар яңы йорттарҙы өлөшләтә төҙөүҙә ҡатнашыуға йүнәлтелгән.
– Сибайҙа ғына түгел, бөтә республика ошондай эш алып барыла. Сират даими кәмер, тип ышанам, – тине Рөстәм Хәмитов. – Хәйер, был бюджет өсөн арзан түгел. Йыл һайын беҙ шундай эшкә 700-800 миллион һум аҡса бүләбеҙ. Шуға ҡарамаҫтан, ошо эшмәкәрлекте дауам итәсәкбеҙ, сөнки был – беҙҙең бурысыбыҙ.
Фатирҙарҙы ҡарағандан һуң республика Башлығы эргә-тирәләге йорттарҙа йәшәүселәр менән биләмәне төҙөкләндереү мәсьәләләрен тикшерҙе. Улар әйтеүенсә, йорт янында юлдар, ямғыр канализацияһы төҙөргә кәрәк. Улар был мәсьәләне үҙ көстәре менән хәл итә алмай.
Рөстәм Хәмитов ҡала етәкселегенә ҡыҫҡа ваҡыт эсендә хәлгә төшөнөргә ҡушты.


text:
“Турист һуҡмағы буйлап” ижади эштәр конкурсы 20 ғинуарға ҡәҙәр оҙайтылды
Башҡортостан Республикаһының Йәштәр сәйәсәте, спорт һәм туризм министрлығы, Мәғариф министрлығы һәм Туризм-спорт берләшмәһе тарафынан ойошторолған, “Турист һуҡмағы буйлап” республика конкурсына ижади материалдар туплау дауам итә.
Бәйгенең маҡсаты – үҫеп килгән быуында ирекле экологик эшмәкәрлек, экологик мәҙәниәт һәм милли үҙаң тәрбиәләү.
Сарала туристик түңәрәк, секция, клуб һәм үҙәк тәрбиәләнеүселәре, шулай уҡ, йәштәр тармағы, спорт, өҫтәмә белем биреү учреждениелары, балалар һәм йәштәр ижтимағи берләшмәләре хеҙмәткәрҙәре ҡатнаша ала.
“Башинформ” агентлығына хәбәр итеүҙәренсә, ижади эш эстәлегендә, иң беренсе тыуған төйәк буйынса (өлкә, ҡала, торама пункт) - фотомаршрут булырға тейеш.
Жюри вәкилдәре шулай уҡ ҡатнашыусы конкурсанттың туризм сараларын электрон ысул менән презентациялауын да баһалаясаҡ. Был иһә, тыуған төбәк буйлап экскурсия, экологик акция, балалар һәм йәштәр туристик лагерҙары, семинарҙар, йыйылыштар, өйрәтеү-күнектереү походтары булыуы мөмкин.
Еңеүселәр кубок һәм грамоталар менән бүләкләнәсәк. Конкурс эштәрен – 450008, Өфө ҡалаһы, Ленин урамы, 10 адресы буйынса, Йәштәр сәйәсәте, спорт һәм туризм министрлығының туризм һәм туризм индустрияһы бүлегенә ебәрергә. Тел/факс (347)251-57-27.


text:
Башҡортостанда Торлаҡ-коммуналь хужалыҡ реформаһын иң яҡшы яҡтыртыуға конкурс иғлан ителде
Башҡортостанда 2011 йылда Торлаҡ-коммуналь хужалыҡ реформаһын мәғлүмәти йәһәттән тәьмин итеү буйынса иң яҡшы проект ойоштороуға конкурс старт ала. Тейешле бойороҡҡа бөгөн, 15 августа, Башҡортостан Хөкүмәте ҡул ҡуйҙы.
Проекттарҙы баһалаясаҡ комиссияны БР Хөкүмәтенең Премьер-министр урынбаҫары Сергей Афонин етәкләйәсәк. Еңеүселәр киләһе дүрт номинацияла билдәләнәсәк: «Матбуғат баҫмалары», «Тармаҡ матбуғат баҫмалары», «Телевизион программалар һәм сюжеттар», «Интернет-публикациялар». Һәр береһендә — өс призлы урын һәм 70 меңдән 100 мең һумға тиклем аҡсалата премиялар ҡарала. Премия фондының 50 проценты йәнә мәғлүмәт биреүгә, аныҡлау эшенә файҙаланылырға тейеш.
Конкурсҡа йомғаҡ 25 ғинуарҙа яһаласаҡ, ә еңеүселәргә бүләктәр – Башҡортостан Хөкүмәте дипломдары һәм аҡсалата премиялар – беренсе квартал дауамында тапшырыласаҡ.


text:
Фото:
Гөлсөм Әйетҡолова - Валентин Юдашкиндың Мода йорто моделе
Фото:
“Һылыуҡай” ижади студияһында тәрбиәләнеүсе 21 йәшлек Гөлсөм Әйетҡолова хәҙер Валентин Юдашкиндың Мода йорто вәкилдәренең береһе. Илдең иң “модалы” Йортоноң ун иң яҡшы моделе иҫәбендә башҡорт һылыуҡайы Мәскәүҙә, баш ҡала Ҡунаҡханаһында, үткәрелгән Юғары мода аҙналығын асыуҙа тәүге тапҡыр ҡатнашты.
Ҡыҙҙың карьераһында уның быйыл апрелдә Мәскәү подиумына сығыуы хәл иткес роль уйнаны. Ул саҡта “Һылыуҡай” студияһының башҡа моделдәре менән бергә Гөлсөм Х Халыҡ-ара юғары модалы милли кейем конкурсында Өфө дизайнеры Александр Кирдякиндың коллекцияһын күрһәтте. Ошо конкурста ҡатнашҡандан һуң Гөлсөм баш ҡаланың иң абруйлы агентлыҡтарынан, шул иҫәптән Валентин Юдашкиндан да, бер нисә саҡырыу алды.
— Юдашкин Гөлсөмдө шунда уҡ билдәләне һәм, портфолиоһын да ҡарап тормайынса, уны юғары мода форумын асыусы ун модель иҫәбенә индерҙе, — ти “Һылыуҡай” студияһы етәксеһе Линара Таһирова.
Сибай ҡалаһында тыуып үҫкән Гөлсөм Әйетҡолова 2008 йылдан “Һылыуҡай” ижади студияһы моделе. Был ваҡыт эсендә һылыуҡай “Ҡояш ҡыҙы” II төбәк-ара матурлыҡ конкурсы Гран-прийын яуланы, “Һылыуҡай” республика башҡорт һылыуҙары конкурсының беренсе премияһын алды, “Мисс Азия” халыҡ-ара матурлыҡ конкурсында ҡатнашты. Быйыл ҡыҙ Өфө дәүләт авиация техник университетында уҡыуын тамамлай.


text:
Фото:
Бөгөн Саранскиҙа дәүләт кадрҙар сәйәсәте буйынса ултырыш үтә
Фото:
Бөгөн Саранскиҙа (Мордовия Республикаһы) Волга буйы федераль округы Координацион советының дәүләт кадрҙар сәйәсәте буйынса сираттағы ултырышы үтәсәк.
Ултырышта Башҡортостан Президенты Хакимиәте Етәксеһе Николай Курапов ҡатнаша.
Унда Волга буйы федераль округында дәүләт граждан хеҙмәткәрҙәренең һөҙөмтәлелеген һәм нәтижәлелеген баһалау мәсьәләләре буйынса фекер алышыу, шулай уҡ Рәсәй субъекттарында “Иң яҡшы граждан хеҙмәткәре” конкурсын үткәреү мөмкинлеген тикшереү планлаштырыла.
Белешмә. Координацион совет Рәсәй Президентының Волга буйы федераль округындағы тулы хоҡуҡлы вәкиле ҡарамағындағы Советтың ҡарарына ярашлы 2007 йылдың июнендә ойошторолған.
Уның маҡсаты: округ территорияһында берҙәм дәүләт кадрҙар сәйәсәтен ғәмәлгә ашырыуға шарттар тыуҙырыу.
Совет составына ил субъекттары башлыҡтары хакимиәттәре, аппараттары етәкселәре, ғилми һәм белем биреү учреждениелары вәкилдәре инә.


text:
Фото:
Өфөлә - «Чемпиондар аллеяһы»
Фото:
Шишәмбе, 23 августа, Өфөнөң «Буревестник» бассейны бинаһы алдында йөҙөү буйынса олимпия, паралимпия һәм сурдлимпия уйындары чемпиондары хөрмәтенә «Олимпиясыларҙың йондоҙҙар аллеяһы» асылды. Акцияны М.Аҡмулла исемендәге Башҡорт дәүләт педагогия университеты үткәрҙе.
Үҙенең йондоҙон булдырыуға киләһе спортсылар лайыҡ булды: йөҙөү буйынса халыҡ-ара класындағы спорт мастеры (1987 йыл), Барселонала Олимпия уйындары чемпионы (1992 йыл), Башҡорт дәүләт педагогия университетының баш тренерҙарының береһе Вениамин Таянович; йөҙөү буйынса өс тапҡыр паралимпия уйындары чемпионы, Рәсәй Паралимпия комитетының вице-президенты, Башҡорт дәүләт педагогия университетын тамамлаусы Андрей Строкин; 2009 йылғы Сурдлимпия уйындары чемпионы, Башҡорт дәүләт педагогия университетының 5 курс студенты Вадим Боровик; 2008 йылғы өс тапҡыр Паралимпия уйындары чемпионы, 3 курс студенты Оксана Савченко.
Йондоҙҙар аллеяһын асыу тантанаһында БР Хөкүмәтенең Премьер-министр урынбаҫары Зөһрә Рәхмәтуллина, М.Аҡмулла исемендәге Башҡорт дәүләт педагогия университеты ректоры Раил Әсәҙуллин, БР Йөҙөү федерацияһы рәйесе Александр Артюхов, БР мәғариф министры Әлфис Ғаязов, БР Йәштәр сәйәсәте һәм спорт министры урынбаҫары Вячеслав Чернов, Спорт буйынса Өфө комитеты рәйесе Сергей Степанов һәм Өфөнөң Киров районы хакимиәте башлығы Салауат Сәғитов ҡатнашты.
«Чемпиондар аллеяһын» асыу – бик яҡшы идея, аллея артабан үҫергә, йәғни бында йондоҙҙар күбәйергә тейеш, тигән дөйөм фекергә килде сарала ҡатнашыусылар.
Был ямғырлы көндә (һыу стихияһы ла үҙ өлөшөн индерҙе) чемпиондар һәм почетлы ҡунаҡтар иҫтәлекле ваҡиға айҡанлы ағастар ултыртты, алдағы еңеүҙәргә ышаныс символы булараҡ күккә һауа шарҙарын осорҙо.


text:
Башҡорт драма театры актерҙары эстрада йондоҙҙары менән музыкаль рингта көс һынашасаҡ
М.Ғафури исемендәге Башҡорт дәүләт академия драма театры сәхнәһендә музыкаль ринг үтәсәк, унда башҡорт эстрадаһы йондоҙҙары һәм театр актерҙары ҡатнашасаҡ. Музыкаль сара кесе йома, 26 апрелдә, үтәсәк.
Башҡорт драма театрының матбуғат хеҙмәтенән хәбәр итеүҙәренсә, ғәҙәти булмаған бәйге программаһында һүҙ жанры артистарының ижади номерҙары ҡаралған. Театр исеменән Сәғиҙулла Байегет, Алһыу Бәхтиева, Фирүзә Париж, Светлана Хәкимова, Урал Әминев, Артур Ҡунаҡбаев, Хәким Мортазин сығыш яһаясаҡ. Уларға ҡаршы башҡорт эстрадаһының билдәле йондоҙҙары Гүзәл Аҫылбаева, Зилиә Бәхтиева, Руслан Зөлҡәрнәев, Раил Өмөтбаев, Гүзәл Әҙеһәмова, Рафаэль Сәғитов, Линар Халиков сәхнәгә сығасаҡ.
— Барыһы ла ысын ринг ҡағиҙәләре буйынса үтәсәк, — тип аныҡлыҡ индерҙеләр матбуғат хеҙмәтенән. – Сюрприздарға ҡатнашыусылар ғына түгел, тамашасылар ҙа әҙер булырға тейеш. Кисә ҡунаҡтарын яңы йырҙар көтә.


text:
Рөстәм Хамитов РФ Президентының Волга буйы федераль округындағы Тулы хоҡуҡлы вәкиле ҡарамағындағы Совет ултырышында сығыш яһаныФото: Андрей Старостин
Рөстәм Хамитов РФ Президентының Волга буйы федераль округындағы Тулы хоҡуҡлы вәкиле ҡарамағындағы Совет ултырышында сығыш яһаны
Рөстәм Хамитов РФ Президентының Волга буйы федераль округындағы Тулы хоҡуҡлы вәкиле ҡарамағындағы Совет ултырышында сығыш яһаныФото: Андрей Старостин
29 мартта Түбәнге Новгородта Башҡортостан Президенты Рөстәм Хәмитов модернизация шарттарында Волга буйы федераль округының агросәнәғәт комплексын үҫтереү тураһындағы мәсьәлә буйынса Рәсәй Федерацияһы Президентының Волга буйы федераль округындағы Тулы хоҡуҡлы вәкиле ҡарамағындағы Совет ултырышында доклад менән сығыш яһаны. Был турала республика башлығының матбуғат хеҙмәте хәбәр итә.
Рәсәй Федерацияһы Президентының Волга буйы федераль округындағы Тулы хоҡуҡлы вәкиле Михаил Бабич рәйеслегендә үткән ултырышта баш федераль инспекторҙар, Волга буйы федераль округы төбәктәренең етәкселәре, РФ Федераль Йыйылышы Дәүләт Думаһы депутаттары, ауыл хужалығы етештереүселәре берекмәләренең вәкилдәре һәм ғилми хеҙмәткәрҙәр ҡатнашты. Советта ауылға ярҙам итеү буйынса федераль һәм төбәк программаларының һөҙөмтәлелеге, Волга буйы федераль округы агросәнәғәт комплексының инвестициялар йәлеп итеү ҡеүәһе кеүек мәсьәләләр тикшерелде.
РФ Президентының Волга буйы федераль округындағы Тулы хоҡуҡлы вәкиле ҡарамағындағы Совет ултырышы йомғаҡтары буйынса тәҡдимдәр индерелде һәм аграр тармаҡты яңыртыуға йүнәлтелгән саралар комплексы ҡабул ителде.


text:
Башҡортостан IV Бөтә донъя башҡорттары ҡоролтайына әҙерләнә
ӨФӨ, 2015 йыл, 10 ноябрь. /«Башинформ» мәғлүмәт агентлығы, Арина Рәхимҡолова/.
Башҡортостан IV Бөтә донъя башҡорттары ҡоролтайына әҙерләнә. Күләмле милли форум 21 ноябрҙә Өфөлә уҙа. Сара халыҡтар араһындағы дуҫлыҡты нығытыуға, милләт-ара тыныслыҡ һәм татыулыҡ булдырыуға йүнәлтелгән. III Бөтә донъя башҡорттары ҡоролтайы биш йыл элек үткәрелгәйне.
Форум эшендә төрлө темалар буйынса секция ултырыштары ойошторола. Делегаттар республикала бәләкәй һәм урта эшҡыуарлыҡ үҫешен, бөгөнгө иҡтисади шарттарҙа ер мәсьәләһен һәм туризмды тикшерәсәк. Ҡатнашыусылар республикала «Мәғариф тураһында», «Башҡортостан халыҡтары телдәре тураһында»ғы Закондарҙы ғәмәлгә ашырыу тураһында һөйләшәсәк. Заманса шарттарҙа башҡорт халҡының үҫеш факторы булараҡ тарихи һәм рухи мираҫҡа айырым иғтибар бүленәсәк. Ғаилә, башҡорт халҡының демографияһы һәм сәләмәтлеге мәсьәләләре ҡуҙғатыласаҡ. «Башҡортостандың мәғлүмәт киңлеге: проблемалар һәм йүнәлештәр» һәм «Йәштәр — башҡорт халҡының стратегик ресурсы» секциялары эшләйәсәк.
IV Бөтә донъя башҡорттары ҡоролтайы программаһында шулай уҡ Рәсәйҙә 2025 йылға тиклем ҡабул ителгән дәүләт милли сәйәсәт стратегияһын, 2016-2020 йылдарға иҫәпләнгән «Башҡортостан Республикаһында Рәсәй милләтенең берҙәмлеген нығытыу һәм халыҡтарҙы этномәҙәни үҫтереү» дәүләт программаһын тормошҡа ашырыу барышын тикшереү ҡаралған.


text:
Фото:
Башҡортостандың Торлаҡ күҙәтеүе буйынса дәүләт комитетында кадрҙар алмашынды
Фото:
ӨФӨ, 2015 йыл, 3 февраль. /«Башинформ» мәғлүмәт агентлығы, Сергей Захаров/.
Республика Башлығы Рөстәм Хәмитов Башҡортостандың Торлаҡ күҙәтеүе буйынса дәүләт комитетында яңы кадрҙар тәғәйенләне.
Андрей Крылов дәүләт комитеты рәйесенең беренсе урынбаҫары итеп тәғәйенләнде. Ул 1979 йылда Өфөлә тыуған. Өфө статистика, информатика һәм иҫәпләү техникаһы колледжын һәм Рәсәй текстиль һәм еңел сәнәғәт институтын тамамлаған. 2000 йылдан алып дәүләт торлаҡ күҙәтеүе системаһында эшләй. БР Дәүләт торлаҡ инспекцияһының дәүләт торлаҡ инспекторынан алып бүлек начальнигы, һуңынан начальник урынбаҫары, Торлаҡ күҙәтеүе буйынса дәүләт комитеты рәйесе урынбаҫарына тиклем юл үтә.
Эмилия Абдуллина, Булат Исмәғилев һәм Динар Дияров Башҡортостандың Торлаҡ күҙәтеүе буйынса дәүләт комитеты рәйесе урынбаҫарҙары итеп тәғәйенләнде, тип хәбәр иттеләр Башҡортостан Хөкүмәтенең матбуғат хеҙмәтенән.


text:
Өфө сатрашсыһы "Аэрофлот-ореn-2010" халыҡ-ара сатраш турнирында ҡатнаша
"Аэрофлот-ореn-2010" халыҡ-ара асыҡ сатраш фестивале Мәскәүҙә үтә. Фестиваль сиктәрендә дүрт асыҡ турнир үткәрелә — A1, A2, B һәм С. А-2 турнирында Өфөнән ФИДЕ мастеры Роман Нечепуренко ҡатнаша.
Өфө сатрашсыһы ҡатнашлығында әле булып үткән өс турҙа берәү ҙә еңмәгән һәм Романдың активына бер ярым мәрәй яҙылған. Әйтергә кәрәк, ул лидерҙарҙан бер мәрәйгә генә ҡалыша һәм призлы урынға дәғүә итә ала. А-2 турнирында 62 сатрашсы ҡатнаша, шуларҙың яртыһы — гроссмейстерҙар. Турнир 19 февралдә тамамлана.


text:
Германияның төҙөлөш тупланмаһы системаһы буйынса тәжрибәһе менән танышыу
Бөгөн БР Хөкүмәте, БР Төҙөлөш, архитектура һәм транспорт министрлығы һәм башҡа ведомстволар вәкилдәре составындағы Башҡортостан Республикаһы делегацияһы Германияға төҙөлөш тупланмалары системаһы өлкәһендәге тәжрибә менән уртаҡлашыу семинарына юлға сыҡты. Республиканың эшсе төркөмө шулай уҡ йылылыҡ менән тәьмин итеү системаларын модернизациялау һәм реконструкциялау буйынса инвестиция проектын тормошҡа ашырыу мәсьәләләре буйынса ла килешеү төҙөргә планлаштыра.
Германияға сәфәр Европаның «Bausparkasse Schwabisch Hall AG» ҙур төҙөлөш фирмаһы саҡырыуы буйынса яһала, уны БР Хөкүмәтенең республикала торлаҡ-төҙөлөш тупланмалары системаһын индереүгә йүнәлтелгән башланғыстары ҡыҙыҡһындырҙы.
Мәғлүм булыуынса, Башҡортостанда төҙөлөш өлкәһендә шәхси инвестициялар өлөшөн арттырырға һәм бер үк ваҡытта уртаса табыш кимәле менән граждандар өсөн торлаҡтың арзанайтыу механизмы эшкәртелә.
«Bausparkasse Schwabisch Hall AG» төҙөлөш һаҡлыҡ кассаһының Германияла ете миллион самаһы клиенты бар һәм ул башҡа илдәрҙән, шул иҫәптән Рәсәйҙән, потенциаль партнерҙар менән әүҙем бәйләнеш тота.
Сәфәр барышында Башҡортостан делегацияһының Чехиялағы торлаҡ төҙөлөш тупланмалары предприятиеларына барыуы көтөлә.


text:
Башҡортостанда көслө йәшен булды Фото: Олег Яровиков
Башҡортостанда көслө йәшен булды
Башҡортостанда көслө йәшен булды Фото: Олег Яровиков
ӨФӨ, 2016 йыл, 12 август. /«Башинформ» мәғлүмәт агентлығы, Әлим Фәйезов/.
Уҙған төндә Башҡортостанда көслө йәшен йәшнәне. Өфөлә йәшәүселәр билдәләүенсә, ҡалала йәшен быйылғы ҡоро йәй өсөн айырыуса көслө булды. Күк күкрәүҙән машиналарҙың сигнализацияһы эшләп китте, хатта күҙҙәрҙе йомған килеш тә ялағай уйнауын һиҙергә мөмкин ине.
Башҡортостандың гидрометеорология һәм тирә-яҡ мөхит мониторингы идаралығында төндә һәм иртән көньяҡ-көнбайыштан республиканың үҙәк өлөшөнә йылы фронт күсеүен раҫланылар. Өфөлә, Ғафури, Ҡырмыҫҡалы, Кушнаренко, Бөрө, Архангел, Дүртөйлө райондарында йәшен йәшнәгән. Яуым-төшөм бик аҙ, йә иһә бөтөнләй булмаған. Яҡын көндәрҙә тотороҡһоҙ һауа шарттары һаҡлана, урыны менән йәшен йәшнәүе ихтимал, тип билдәләй Башгидромет белгестәре.


text:
Фото:
Әбйәлил районында имен булмаған ғаиләләр менән эшләү мәсьәләләре тикшерелде
Фото:
Әбйәлил районында ауыл биләмәләре башлыҡтары, ҡатын-ҡыҙҙар советы рәйестәре, хоҡуҡ һаҡлау органдары, прокуратура, йәмәғәт ойошмалары вәкилдәре ҡатнашлығында «Имен булмаған ғаиләләр менән эшләгәндә ауыл биләмәләренең ҡатын-ҡыҙҙар советы ролен күтәреү тураһында» темаһына “түңәрәк өҫтәл” үтте.
Район хакимиәтенең рәсми сайты хәбәр итеүенсә, һуңғы ике йылда районда демографик хәлде билдәләүсе статистика уҡып ишеттерелгән.
Федераль дәүләт статистикаһы хеҙмәтенең БР буйынса территориаль органы мәғлүмәте буйынса, 2009 йылдың 1 ғинуарына ҡарата Әбйәлил районында 45 мең 296 кеше йәшәгән, шуларҙың 48,5 проценты — ир-егеттәр, 51,4 — ҡатындар. 12 мең 475-е – яңы тыуғандан алып 17 йәшкә тиклемге балалар.
Уҙған йылда төбәктә тыуым күрһәткесе бер мең халыҡҡа 18,3 тәшкил иткән. Шул уҡ мәлдә үлем күрһәткесе ярайһы түбән – бер мең кешегә 11,6.
Райондағы ЗАГС бүлеге мәғлүмәте буйынса, районда 2009 йылда 828 бала тыуған. 12 ай эсендә 525 кеше фани донъянан киткән, уҙған йыл менән сағыштырғанда был 67 осраҡҡа аҙыраҡ.
Кәңәшмә сиктәрендә шулай уҡ имен булмаған ғаиләләр менән урындағы үҙидара органдарының ҡатын-ҡыҙҙар советы менән берлектә эшләүенә, эскеселекте профилактикалауҙа участковыйҙарҙың йәмәғәт ойошмалары менән хеҙмәттәшлегенә, йәмғиәттәге асоциаль күренештәрҙе профилактикалауҙа ауыл биләмәләрендәге ҡатын-ҡыҙҙар советы бурыстарына ҡағылышлы мәсьәләләр тикшерелгән.
“Түңәрәк өҫтәл” барышында III Бөтә донъя башҡорттары ҡоролтайының ғаилә, әсәлек һәм балалыҡты яҡлау буйынса ҡарарҙары ла иғтибарһыҙ ҡалмаған.


text:
Мәскәүҙәге Новодевичье зыяратында Зыя Нуриевҡа һәйкәл асылдыФото: Гөлсәсәк Ханнанова
Мәскәүҙәге Новодевичье зыяратында Зыя Нуриевҡа һәйкәл асылды
Мәскәүҙәге Новодевичье зыяратында Зыя Нуриевҡа һәйкәл асылдыФото: Гөлсәсәк Ханнанова
ӨФӨ, 2015 йыл, 23 март. /«Башинформ» мәғлүмәт агентлығы, Гөлсәсәк Ханнанова/.
21 мартта Мәскәүҙәге Новодевичье зыяратында Башҡортостандың һәм Советтар Союзының күренекле дәүләт эшмәкәре Зыя Нурый улы Нуриевҡа һәйкәл асыу тантанаһы булды. Монумент билдәле яҡташыбыҙҙың ҡәберлегендә алдараҡ донъя ҡуйған хәләл ефете Айһылыу Нуриеваның һәйкәле янында асылды. Һәйкәлдең проекты Рәсәйҙең халыҡ рәссамы Салауат Щербаков етәкселегендәге авторҙар коллективы тарафынан башҡарылған. Сараға Башҡортостандың Мәскәүҙәге яҡташтар ойошмаһы ағзалары, Зыя Нуриевтың элекке коллегалары, шул иҫәптән күренекле дәүләт һәм партия эшмәкәрҙәре, ветерандар, туғандары йыйылды.
Һәйкәлде асыу тантанаһын Башҡортостандың Рәсәй Президенты ҡарамағындағы беренсе Тулы хоҡуҡлы вәкиле, хәҙер иҡтисад фәндәре докторы, Рәсәй Президенты ҡарамағындағы Рәсәй дәүләт хеҙмәте академияһы профессоры Абрар Ярлыҡапов алып барҙы. Митингты Башҡортостандың Рәсәй Президенты ҡарамағындағы Тулы хоҡуҡлы вәкиле, Башҡортостан Хөкүмәте Премьер-министры урынбаҫары Артур Шәйнуров асып, тап Зыя Нуриев Башҡортостан менән етәкселек иткән һәм артабан СССР хөкүмәтендә юғары вазифалар биләгән осорҙа республикала төҙөлөш алға китте, Ишембай, Туймазы, Октябрьский, Нефтекама, Салауат ҡалалары төҙөлдө тип билдәләне. Бөгөнгө көнгәсә төбәктең иҡтисадын тәшкил иткән ҙур предприятиелар, юғары уҡыу йорттары, СССР-ҙың Фәндәр академияһы, театрҙар һәм музейҙар асылды.
Армия генералы, СССР-ҙың Ҡораллы Көстәре генераль штабының элекке етәксеһе Владимир Лобов, Социалистик Хеҙмәт Геройы, Башҡортостандың Мәскәүҙәге яҡташтар ойошмаһы етәкселәренең береһе Тәлғәт Хурамшин, Социалистик Хеҙмәт Геройы, СССР-ҙың элекке трактор һәм ауыл хужалығы машиналарын төҙөү министры Александр Ежевский һәм башҡалар Зыя Нуриев хаҡындағы иҫтәлектәре менән бүлеште.
Зыя Нуриев оҙаҡ йылдар уңышлы эшләгәне өсөн Социалистик Хеҙмәт Геройы һәм башҡа юғары наградаларға лайыҡ булған. Ул 2012 йылдың 19 октябрендә донъя ҡуйған. Былтыр Башҡортостандың Рәсәй Президенты ҡарамағындағы Тулы хоҡуҡлы вәкиллеге һәм «Башҡортостандың яҡташтар берлеге» хәйриә фонды Мәскәүҙә күренекле яҡташыбыҙҙың һәйкәлен ҡойоу һәм ҡуйыуға конкурс иғлан иткәйне. Рәсәйҙең халыҡ рәссамы Салауат Щербаков етәкселегендәге авторҙар коллективының проекты иң яҡшыһы тип танылды. Ул Мәскәүҙәге Новодевичье зыяратындағы галереяларҙың береһен биҙәне.


text:
Башҡортостан шпагасылары Рәсәй чемпионатында “көмөш” яуланы
Мәскәүҙең «Чертаново» спорт комплексында фехтование буйынса Рәсәй йәштәр чемпионаты тамамланды. Турнирҙың һуңғы көнөндә ир-егеттәр араһында шпага буйынса команда ярыштары еңеүселәре билдәләнде.
Татарстан шпагасылары иң яҡшылары булып сыҡты.
Финалда Татарстан мушкетерҙары Рәфис Рафиҡов, Ришат Суфияров, Рәшит Хизбуллин һәм Юрий Шишкиндан торған Башҡортостан командаһын еңде. Алыш 45:39 иҫәбе менән тамамланды.
«Бронза»ны «Мәскәү өлкәһе-1» командаһын 45:29 иҫәбе менән отҡан «Мәскәү-1» йыйылма командаһы яуланы.
Йәштәр араһында Рәсәй беренселеге йомғаҡтары буйынса (мушкетерҙар йәше 23-кә тиклем) илдең йыйылма командаһы ойоштороласаҡ, ул ошо йәш төркөмөндәге Европа чемпионатында ҡатнашасаҡ. Был турнир Польшаның Гданьске ҡалаһында 27 — 29 апрелдә үтергә тейеш.